Bible Thianghlim - THUFIM\nBibleThianghlim – THUFIM\nA ngantu: Solomon (le mi dangpawl)\nNgan kum: B.C. 971 le 931 karlak\nThufim bu cu mifim hrekkhat in ngan cia mi an lakkhawm mi a si. A tamsawn cu Solomon in a ngan (1:1; 10:1; 25:1; 1Sp 4:29-34 zoh aw), asinan hi cabu ah hin mi dang thufim khal a tel (30:1; 31:1). Thufim hin a hleicein mino, pitling lo, hmuhtawn mi nei lo pawl nun zirh ding a tumtah. Solomon in a ṭawngkam tampi ah «ka fapa» ti a hmang. Asinan kan fimnak dingih Pathian in Solomon a pek mi fimnak hi mi kip in kan zir thei.\nA câng hmaisabikpawl in hi cabu-ih tumtah mi in sim: a siartu hnenih fimnak zirh dingah a si (1:2-7). Hebru ṭawngfáng ih «fimnak» ti mi cu «thil thiamnak,» asilole «titheinak» tinak a si ih, thil thiamnak phun tampi a sawhkhih thei. Thufim in «Pathian thurawnpek mi thawi milaw fimnakpawl» a uar. Thufimpawl hi khuahlan pipu ruahdān diklo le milai ruahdān menmenih ṭhumaw an si lo ti kan hmusuak. Leitlun thuhla Bible ih a rel mi theihthiamnak parah an ṭhumaw. (Ṭhimnakah, Semtirnak ihsin Dān Peksalnak sungih kan hmuh mi thutakpawl tampi Thufim cabu ah an langsal). Bible in Pathian hnen lawngin fimnak taktak a ra ti in zirh (Job 28:12, 20-23), cutin Pathian ṭihzah ding a theihngah tikah milai cu mifim taktak ah a cang (Job 28:28; Sam 111:10; Thf 1:7; 9:10). Bible ih in zirhdān ah cun, Pathian ṭihzah ti mi cu a thusim mi thungaithlakih lâk hi a si.\nThufim cabu hi a tlangpiin ṭhen hnih ih ṭhen theih a si. Bung 1 ihsin bung 9 cu nun zirhnak thu a si bik. Bung 10 ihsin bung 31 cu a tambik in tawifel zetzet ih ngan mi thufim le thu har an si. Thufimpawl cu thutiamkam an si lo (12:21), asinan nun ih kan hmuhtawn mi a tlangpiih dik mi an si. Thufimpawl cu leitlun pumpi ah milai hmuahhmuah hrangih dik ringring mi thu an si lo (10:27), a tlangpithuih dik mi lawng an si. Sikhalsehla, Pathian thuhla tarlăngnak thufimpawl cu an dik thluh ringring (15:3), ziangruangahtile Pathian in amai thuhla a phuansuah mi an si.\nMiphun hmuahhmuah in anmai thufim an nei ve cio. Asinan Bible-ih thufimpawl cu Pathian phuansuahawknak parih ṭhumaw mi an si ruangah Bible lengih thufim dangpawl thawn an bangaw lo. Khua kan ruahdān ding le kan nun kan hmandān ding in bawmtu dingah Pathian thurawnpek mipawl hi Thufim cabu sungah kan hmu.\nI. Solomon-ih Thufim Lakkhawm (bung 1-29)\nA. Fimnak Hlutzia (bung 1-29)\nB. Thufim Lakkhawm hmaisabik (bung 10-24)\nC.Thufim lakkhawm pahnihnak (25-29)\nII. Thubet (bung 30-31)\n1 Israel siangpahrang, David fapa, Solomon-ih thufimpawl:\n2 Fimnak le nun zirhnak thei dingah,\nTheihthiamnak ṭawngkampawl theithiam dingah,\n3 Fimnak, dik zetih thuṭhennak, thuṭhennak le thu lairelnak ih nun zirhnak cohlang dingah,\n4 Mimâwlpawl hnenah khawruahthiamnak pe dingah,\nMino hnenah theihnak le remtheihnak pe dingah a si.\n5 Mifim in hna in a thei ding ih a zirnak a karh ding,\nCule theihthiamnak neitu in thurawnpeknak fim a neingah ding,\n6 Thufim le tahṭhimnak, mifim ṭawngkampawl le,\nAn thupawlhpawl theithiam dingah a si.\n7 Jehovah ṭihzah cu theihnakih hramthăwknak a si,\nMi-âpawl cun fimnak le nun zirhnak ziang an siar lo.\nThurawn ṭhalo Ngaihsak Hlah\n8 Ka fapa, na paih nun zirhnak hi ngaithla awla,\nNa nuih dān tansan hlah.\n9 Ziangahtile cupawl cu na lu parah ceiawknak duhnung an si ding ih,\nNa hngawng hrangah ṭhi duhnung an si ding.\n10 Ka fapa, misualpawl in an lo lēm asile,\nLungkimpi hai hlah.\n11 Annih in, «Kan zawngah ra aw,\nThisen suah dingah mi bawh uhsi;\nSăn um loin mawh nei lo mi kha a thuptein bawhthup uhsi.\n12 Sheol bangin an nungcung in anmahpawl dawlh uhsi,\nCule an pumhlum in, khur thûk sungih a suk mipawl bangin;\n13 Neih thilri mankhung phun zakip hmuahhmuah kan hmusuak ding ih,\nKan innpawl kha ralthillawn in kan khatter ding;\n14 Kan lakah na camcawhfung zuk ve awla,\nKan zaten paisa bawm pakhat neitlang uhsi,» an lo ti asile,\n15 Ka fapa, anmah zawngah lamzin ah feh hlah,\nAn zin ihsin na ke sūp aw;\n16 Ziangahtile an ke cu thil ṭhalo lamah an tlân ih,\nThisen suah dingah an manhlap.\n17 Thungaiten, avate pakhat khat hmuh ih sûr zar cu,\nZianghman a ṭhahnem lo;\n18 Asinan annih cun anmai thisen hrangah an bawhaw ih,\nAnmai nunnak hrangah an bawhthup a si.\n19 Hlawknak hrangih miduhham pauhpauh ih lamzinpawl cu cuvekin a si;\nCumi cun duhhamnak neitupawlih nunnak a laksak ṭheu.\n1:17a vate: A ṭawng hrampi ah cun, «thla bawipa» ti a si (Ths 10:20 zoh aw).\nFimnak in a Ko\n20 Fimnak cu lengah ringpin a au;\nMualpawl ah a aw a suah.\n21 Mipi pungkhawm tambiknak hmun ah a ausuak,\nKhawpikulh kăwtkapawl luhnakpawl ah a ṭawngkampawl a relsuak:\n22 «Nannih mimâwlpawl, ziang tik tiang so mawlnak hi nan duh ding?\nZiang tik tiang so mihmuhsuamtupawl in an mi hmuhsuamnak ah nuam an ti ding ih,\nMi-âpawl in theihnak an huat ding?\n23 Ka simhrinnak lamah hawi aw,\nNgai hnik, na parah ka thlarau ka burh ding;\nKa ṭawngkampawl ka lo theihter ding.\n24 Ziangruangahtile ka rak lo ko ih nan êl,\nKa kut ka rak lo san ih, zohman in thupi ah nan ruat lo,\n25 Ka thurawnpek hmuahhmuah nan ngaihsak lo ih,\nKa simhrinnak pakhat hman nan duh lo.\n26 Kei khal in nan vanduainak ah ka hni ve ding;\nNan ṭihphannak a thlen tikah ka lo hnihsan ding.\n27 Thlipi bangin nan ṭihphannak a thlen ih,\nPhusîng bangin nan siatnak a thlen tikah,\nVansannak le thinnatnak nan parih a thlen tikah,\n28 «Cun annih in in ko ding nân, ka sâng hai lo ding.\nTaima zetin in hawl ding nân, in táwng lo ding.\n29 Ziangruangahtile annih in theihnak an hua ih,\nJehovah ṭihzah an hril lo,\n30 Ka thurawnpek pakhat hman an duh lo ih,\nKa simhrinnak hmuahhmuah ziang an siar lo.\n31 Curuangah anmai nundān rah an ei ding ih,\nAnmai khawkhannak in an khăwpkham ding.\n32 Ziangahtile mimâwlpawl cu anmai lampialnak in a that hai ding ih,\nMi-âpawl cu anmai ngaihsamnak in a siatralter hai ding;\n33 Asinan zokhal keimah i ngaithlatu cun himten a cêng ding ih,\nThil ṭhalo ṭih loin thlangamten a um ding,» tiin.\n1 Ka fapa, ka ṭawngkampawl na cohlang ih,\nKa thupekpawl na sungih na thuh asile,\n2 Cutin fimnak lamah na hna na thawng thei ding ih,\nTheihthiamnak lamah na thinlung na hmang thei ding.\n3 A si, thuṭhenfelthiamnak na ko ih,\nTheihthiamnak cu aw in napin na auh asile,\n4 Ngun vekih amah na hawl ih,\nHlawnthil thuh mipawl vekih na zăwi asile,\n5 Jehovah ṭihzahhna na theithiam ding ih,\nPathian theihnak na hmusuak ding.\n6 Ziangahtile Jehovah in fimnak a pe;\nAmai kâ ihsin theihnak le theihthiamnak an ra suak.\n7 Mifel hrangah fimnak ziktluak a khawlsak;\nFel zetih a fehtu hrangah anih cu ralphaw a si;\n8 Diknak zinpawl kha a kil ih,\nA mithianghlimpawlih lamzin kha a humhim.\n9 Cun dingfelnak le diknak,\nThu lairelnak le zin ṭha kip in na theithiam ding.\n10 Na thinlung ih fimnak a luh ih,\nNa thinlung in theihnak kha nuam a ti asile,\n11 Khimkhuahnak in a lo humhim ding;\nTheihthiamnak in a lo kilhim ding,\n12 Thil ṭhalo lamzin ihsin lo runsuak dingah,\nThu merhkawi hmangpa hnen ihsin,\n13 Lamzin thim ih feh dingah felnak zin tlansantupawl hnen ihsin;\n14 Annih cu thil ṭhalo tuahnak ah lungawiaipuangin an um ih,\nMisualrálih thu merhkawinak ah an nuamaw,\n15 An lamzinpawl a kĕl ih,\nAn zinpawl a kâwi a si.\n16 Nunau ṭhalo lak ihsin lo runsuak dingah,\nA ṭawngkampawl ih mibumtu uirenu hnen ihsin,\n17 A no laiih a kăwppi tansan in,\nA Pathian thukham a hngilh.\n18 Ziangahtile a inn cun thihnak ah a hruaisuk ih,\nA zinpawl cun mithi hnenah;\n19 A hnenih fehtu zohman an kirsal lo ih,\nNunnak zin khal an ngahsal fawn lo.\n20 Cutin nang cu miṭha lamzin na zawh ding ih,\nMidingfel zin na thlun ding.\n21 Ziangahtile mifelpawl cu cuih ram ah an cêng ding ih,\nCumi ah sawihnăwm kâi lo pawl cu an tāng ding.\n22 Asinan misualrálpawl cu leilung ihsin ṭhencat an si ding ih,\nMirinumlopawl cu cumi ihsin phăwngsuak an si ding.\nMinopawl hrang Thupek\n1 Ka fapa, ka dān hngilh hlah aw,\nCuhnakin na thinlung in ka thupekpawl thlun sawn seh.\n2 Ziangahtile cupawl cun na parah nunkhaw saunak le\nDamreinak le hnangamdaihnak an lo bêt ding.\n3 Zahngainak le thudik cun lo tansan hlah seh;\nCupawl cu na hngawng kimvelah ngerh aw,\nNa thinlung tlep ah ngan hai aw.\n4 Cutin Pathian le milai mithmuhah duhsaknak le hminṭhatnak na hmu ding.\n5 Na thinlung zaten Jehovah rinsan awla,\nNangmai theihthiamnak ah ṭhum aw hlah;\n6 Na lamzinpawl hmuahhmuah kha a hnenah ap awla,\nAmah in na zinpawl a dĭngter ding.\n7 Nangmai mithmuhah fimawter hlah;\nJehovah ṭihzah awla thil ṭhalo tlansan aw.\n8 Cumi cu na titsa hrangah harhdamnak a si ding ih,\nNa ruhpawl hrangah cahnak a si ding.\n9 Na neih mipawl le,\nNa thlairah hmaisabik hmuahhmuah in Jehovah upat aw.\n10 Cutin na cuampawl an khatliam ding ih,\nNa sabit sawrnak khurpawl cu sabitzu thar in an khatliam ding.\n11 Ka fapa, Jehovah nunsimnak kha nautat hlah awla,\nA nunrĕmnak khal ning fawn hlah.\n12 Ziangahtile pa in a lungsinak fapa a simhrin vekin,\nJehovah in a duhdawt mi cu a simhring a si.\n13 Fimnak a táwngtu milai le,\nTheihthiamnak a hmungahtu milai cu mithlawsuak a si.\n14 Ziangahtile cumiih a hlawkpi mi cu ngun hlawknak hnakin le,\nCumiih a ngah mi cu sui hlirhlăng hnakin a ṭhasawn.\n15 Anih cu keplungpawl hnakin a man a khungsawn ih,\nNa duhthusam mi thil hmuahhmuah in amah cu an khīng thei lo.\n16 A vawrh lam kut ah nunkhaw saunak a um ih,\nA keh lam kut ah lennak le upatnak a um.\n17 A lamzinpawl cu nunkhawnăwmnak lamzinpawl an si ih,\nA zinpawl hmuahhmuah cu hnangamdaihnak an si.\n18 Amah a pawkhngettupawl hrangah nunnak thingkung a si ih,\nAmah a pawmbĕttu hmuahhmuah cu mithlawsuak an si.\n19 Jehovah in fimnak in leilung a dĭnsuak;\nTheihthiamnak in vanpawl a dĭnhnget.\n20 A theihnak in thûknakpawl a khuai ih,\nVan ihsin dai a tla ṭheu.\n21 Ka fapa, annih in na mit suahsan hlah hai seh,\nFimnak ziktluak le remtheihnak ziktluak kha fingkhawi aw.\n22 Cutin annih cu na thlarau hrangah nunnak an si ding ih,\nNa hngawng hrangah ceimawinak an si ding.\n23 Cun na lamzin ah himten na feh ding ih,\nNa ke na sit lo ding.\n24 Na zau tikah, na thla a phâng lo ding;\nA si, na zau ding ih, na ihhmuh a thaw zet ding.\n25 Rinloparalih ṭihnunnak in a lo thlaphângter lo ding ih,\nMisualrálpawl hnen ihsin buainak a rat tik khalah a lo thlaphangter lo ding.\n26 Ziangahtile Jehovah cu na lamah a ṭang ih,\nThang in na ke awkngah lo dingin a lo kilhim ding.\n27 Ti theinak na neih tikah,\nBăwm ṭul mipawl hrangah thil ṭha sūp hlah.\n28 Cumi na neih tikah, na innhnenpa hnenah,\n«Feh awla ra kirsal aw,\nCule thaisun ah ka lo pe ding,» tiah ti hlah.\n29 Na innhnen parah thil ṭhalo khuakhâng hlah,\nAnih cu na hnenah hnangamten a cêng a si.\n30 Zianghman a lo tuahmawh lo a si ahcun,\nSăn um loin mi va to hlah.\n31 Minunrâwngpa iksik hlah awla,\nA lamzinpawl pakhat hman hril hlah;\n32 Ziangahtile thu merhkawihmang cu Jehovah hrangah fihnungza a si,\nAsinan a thurawn thuthup cu mifel hnenah a um.\n33 Jehovah-ih camsiatnak cu misualrálpawl inn ah a um,\nAsinan midik cēnnak cu a thlawsuah.\n34 Anih in mizawmtaihmangpawl cu a zawmtai hai,\nAsinan mităngdawrpawl hnenah zangfahnak a pe.\n35 Mifim cun ropitnak ro a co ding,\nAsinan mi-â cun mualphonak a pharhsuak ding.\nNu le Pa ih Thurawnpek\n1 Ka faletla, paih nun zirhnak cu ngaithla uhla,\nTheihthiamnak thei dingah ṭhaten ngai uh.\n2 Ziangahtile zirhnak ṭha ka lo pe hai a si:\nKa nun zirhnak tlansan hlah uh.\n3 Ka paih fapa le,\nKa nuih mithmuhah a fapa duhnung le neihsŭn ka si laiah,\n4 Anih in i rak zirh fawn ih, ka hnenah,\n«Na thinlung in ka ṭawngkampawl pawmbĕt aw.\nKa thupekpawl thlun awla, nungdam aw.\n5 Fimnak cu nei aw! Theihthiamnak cu nei aw!\nHngilh hlah awla, ka kamsuak ṭawngkampawl ihsin pial fawn hlah.\n6 Amah cu tlansan hlah awla, anih in a lo humhim ding;\nAmah cu duhdaw awla, anih in a lo kilhim ding.\n7 Fimnak cu thil thupibik a si.\nCuruangah fimnak cu nei aw.\nCule na neih zât hmuahhmuah in theihthiamnak nei aw.\n8 Amah cu khaisâng awla, a lo khaisâng ding;\nAmah na pawm tikah, anih in upatnak a lo sum ding.\n9 Anih in na lu parah ceiawknak duhnung a ret ding;\nAnih in lallukhum mawi a lo hlan ding,» tiah i ti.\n10 Ka fapa, ka ṭawngkampawl cohlang aw,\nCule na damsung kumpawl a tam ding.\n11 Fimnak lamzin ah ka lo zirh ih,\nA dik mi zinpawl ah ka lo hruai.\n12 Na veivah tikah na kekar buaiter an si lo ding ih,\nNa tlān tikah, na bah lo ding.\n13 Nun zirhnak kha fekten kai aw, fehsuakter hlah;\nAmah cu kilhim aw, ziangahtile anih cu na nunnak a si.\n14 Misualrálpawlih zin ah lut hlah awla,\nMiṭha lo lamzin ah veivak hlah.\n15 Cumi cu hrial aw, cuih zin zawh hlah;\nCuih zin cu pialsan awla, lan aw.\n16 Ziangahtile annih cu thil ṭhalo an tuah lole an itthat thei lo.\nCule mi pakhat khat an tlukter lo ah cun an itthat thei lo.\n17 Ziangahtile sualralnak sang an ei ih,\nNunrawnnak sabitzu an in.\n18 Asinan midikpawlih zin cu khawfingcat êng vek a si,\nCumi cu sun laifang tiangin a tle sinsin.\n19 Misualrálpawlih lamzin cu khawthim vek a si.\nZiang in a bahter hai ti an thei lo.\n20 Ka fapa, ka ṭawngkampawl ṭhaten ngai aw.\nKa thusim mipawl ah na hna tháwng aw.\n21 Cupawl cu na mithmuh ihsin fehhloter hai hlah;\nNa thinlung sungah ret hai aw.\n22 Ziangahtile cupawl cu a hmusuaktupawl hrangah nunnak an si ih,\nAn titsa hmuahhmuah hrangah harhdamnak a si.\n23 Na thinlung cu ṭhahnemngainak hmuahhmuah thawn kilhim aw,\nZiangahtile cutawk ihsin nun ih thil thleng mipawl a ra suak a si.\n24 Mibumhmang kâ cu na hnen ihsin hlăwnhlo awla,\nThu merhkawihmang hmurkâ kha na hnen ihsin hlapi ah ret aw.\n25 Na mit in hmai lam dĭngten zoh sehla,\nNa hmai lamah ding zetin hâwi seh.\n26 Na zin kilkhawi ṭha awla,\nNa lamzin hmuahhmuah dĭnhngeh si hai seh.\n27 Vawrh lam asilole keh lamah pial hlah;\nThil ṭhalo lak ihsin na ke ṭhawn aw.\nUirenu Ṭih a Nunzia\n1 Ka fapa, ka fimnak ṭhaten ngai aw;\nKa theihthiamnak ah na hna tháwng aw,\n2 Cutin remtheihnak na humhim ding ih,\nNa hmurkâ in theihnak a kilhim ding.\n3 Ziangahtile nunau ṭhalo hmurkâ ihsin khuaitizu a fawr ih,\nA kâ cu hriak hnakin a nâlsawn.\n4 Asinan a netnakah cun cu nu cu hnîtkhâ vekin a khâ,\nRalnâm kap hnih hriam vekin a hriam.\n5 A ke cu thihnak lamah a suk,\nA kekarpawl in Sheol lam a pan.\n6 Anih cun nunnak zin a ruat lo,\nA lamzinpawl an hnget lo ih, cucu anih in a thei lo.\n7 Curuangah ka faletla, atu ah i ngai hnik uhla,\nKa kamsuak ṭawngkampawl suahsan hlah uh.\n8 A hnen ihsin hlapi ah na lamzin ret awla,\nA inn sângka kiang va naih hlah.\n9 Culole na zahumnak mi dang hnenah le,\nNa dam kumpawl minunrâwng hnenah na pe pang ding.\n10 Culole khawtluang mipawl cu na neihnunnak thawn an tlaiawter pang ding ih,\nNa ṭuanbăngnak rahpawl cu ram dang mi inn ah a feh pang ding;\n11 Na titsa le na taksaruangpum a cauh tikah,\nA netnakah na hrûm ding.\n12 Cule, «Ziangtin so nun zirhnak ka rak huat ih,\nKa thinlung in nunrĕmnak a rak nautat cu aw!\n13 I zirhtupawlih aw ka rak ngaithla lo ih,\nKeimah nun i rak zirhtupawl lamah ka hna ka rak tháwng fawn lo!\n14 Mipungkhawm le mipi-umkhawm lakah,\nSiatral ṭhehnak khāmtlâng ah ka um!» tiah na ti ding.\n15 Nangmai tidawl ihta tidai le\nNangmai tikhur ihta ti luanglai in aw.\n16 Na tihnapawl luangdarh in,\nKăwtthler ah tidai tivatepawl a luang ding maw si?\n17 Cupawl cu nangmai ta lawngah si hai sehla,\nNa hnenih um mikhualpawl hrangah si hlah seh.\n18 Na tihna cu thlawsuahin um hram sehla,\nNa no lai nupi thawn lungawiaipuangin um aw.\n19 Duhumza zuknêng le duhnungza zuknêngnu vekin,\nA hnawipawl in ziang tik lai cān khalah na di lo riamter seh.\nCule a duhdawtnak in lo nuamter ringring seh.\n20 Cule ka fapa, ziangahso nunau ṭhalo thawi nuamawin le,\nUirenuih banpawl ih pawm ih na um ding?\n21 Ziangahtile minung lamzinpawl cu Jehovah mithmuhah an um ih,\nA zinpawl hmuahhmuah a zohhliah.\n22 Misualrál cu amai mawhsualnakpawl in a awk ih,\nAmai sualnak hripawl sungah awh a si.\n23 Anih cu nun zirhnak tlaksăm ruangah a thi ding ih,\nA atnak rapthlak ah a fehpêng ding.\n1 Ka fapa, na rualpi hrangah âmkhām ah na cang ih,\nMikhual hrangah tiamkamawknak na tuah asile,\n2 Na kamsuak ṭawngkampawl ih awh na si ih,\nNa kamsuak ṭawngkampawl ih kaih na si le,\n3 Ka fapa, hihi tuah awla, nangmah le nangmah runsuakaw aw.\nZiangahtile na rualpi kut sung na thleng zo a si:\nFeh awla nangmah le nangmah phahniamaw aw.\nNa rualpi cu zangfah va dil aw.\n4 Na mit kha itthatter hlah awla,\nNa mittlângpawl khal singter hai fawn hlah.\n5 Nangmah le nangmah kha ramtawipaih kut sung ihsin sakhi bangin le,\nVâte pêltu kut sung ihsin vâte bangin runsuakaw aw.\n6 Nang mizāngzêl, sihte hnenah feh aw!\nA lamzinpawl kha ruat awla, fim aw:\n7 Anih cun hotu siseh, vilvengtu siseh, uktu siseh a nei lo.\n8 A ei ding ṭhâl sungah a tawlrel ih,\nThlairawl khawm cān ah a rawl a lakhawm.\n9 Maw mizāngzêl, ziang tik tiang so na ihthah ding?\nNa ihthahnak ihsin ziang tikah so na thawh ding?\n10 Málte sung itthatin, málte sung sing duakin,\nIt dingin na kut na băwm duak sungah,\n11 Na farahnak cu khualtlawng mi bangin le,\nNa tlaksămnak cu hriamnâm kengtupa bangin na parah an thleng ding.\n12 Misantlailo, misualrálpa cu thuphan per phahin a veivak.\n13 Anih cun mit mi a sĭn,\nA ke in theihthiamnak a pe,\nA kutzung in a khih;\n14 Ngerhfetnak cu a thinlung ah a um,\nThil ṭhalo khua a khâng camcin,\nRemawklonak thlaici a tuh.\n15 Curuangah a vanduainak cu rinlopiin a ra thleng ding;\nTuahṭhatsal theih nawn loin rinlopiah amah cu siatter a si ding.\n16 Jehovah in hi thil paruk hi a hua,\nA si, pasarih cu a hrangah fihnungza an si:\n17 Puarthau mithmai,\nThuphan per lei,\nMawh nei lo thisensuahtuih kut,\n18 Suangtuahnak sualrál khawkhângtu thinlung,\nṬhatlonak lamih zamrang zetih a tlân mi ke,\n19 Thuphan sim theihpitu diklo le,\nUnaupawl lakih remawklonak tuhtu.\n20 Ka fapa, na paih thupek thlun awla,\nNa nuih dān hnáwng hlah.\n21 Cupawl cu na thinlung ah ṭem ringring aw,\nNa hngawng ah awrh aw.\n22 Na tawihvah tikah, cupawl cun an lo hruai ding;\nNa ihthah tikah, cupawl cun an lo kil ding;\nCule na ṭhang tikah, cupawl cun nun an lo zirh ding.\n23 Ziangahtile thupek cu meito a si ih,\nDān cu tleu a si;\nNun zirh kawkawknakpawl cu nunnak lamzin a si.\n24 Nunau ṭhalo le,\nUire dangnâl nunau lak ihsin a lo kilhim ding.\n25 Na thinlung ah a hmelṭhatnak kha hahio hlah awla,\nA mittlângpawl khal in lo hip fawn hlah seh.\n26 Hlawhhlângnu ruangah mipa pakhat cu sang car ah a cang;\nUirenu cun a hlú zet mi cuih nunnak cu a pêl.\n27 Mi in a hnipuan kāng loin,\nA ṭāng ah meisa a pawm thei ding maw?\n28 A ke kāng loin, meiling parah mi a feh thei ding maw?\n29 Cutivekin a innhnenpaih nupi ihpitu khal a si ding ih,\nCu nu a thâmtu pauhpauh cu mawh nei lo an si lo ding.\n30 Fifir pakhat in a rilrawn laiah,\nAmah le amah diriamawter dingin thil a fir asile, cu pa cu mi in an nautat lo.\n31 Asinan amah cu hmuhsuah a si tikah, alet sarih in a rūl tengteng pei;\nA inn sungih a neih mi hmuahhmuah a pek thluh a ṭul men ding.\n32 Nunau pakhat thawi a uiretu pauhpauh cu theihthiamnak an tlasam a si;\nCutivekih a tuahtu cun amai nunnak a siatsuah.\n33 Anih cun hriamhmapawl le hminsiatnak a ngah ding ih,\nA mualphonak cu phiahhlo a si lo ding.\n34 Ziangahtile thîksiatnak cu pasal thinsonak a si;\nCuruangah phubalak ni ah anih cun a zuah lo ding.\n35 Zangnadăwmnak zianghman a cohlang lo ding ih,\nThilpek tampi na pek hmanah a duh cuang lo ding.\n1 Ka fapa, ka ṭawngkampawl thlun awla,\nNa sungah ka thupekpawl thup aw.\n2 Ka thupekpawl thlun awla, nungdam aw.\nCule ka dān cu na mitmu vekin kilkhawi aw.\n3 Cupawl cu na kutzungpawl ah ṭem aw;\n4 Fimnak hnenah, «Nang cu ka farnu na si,» ti awla,\nTheihthiamnak kha, «Ka laicin naibik,» tiin ko aw.\n5 Cutin cupawl cun nunau ṭhalo lak ihsin le,\nUire dangnâlnuih ṭawngkampawl lak ihsin an lo kilhim ding.\n6 Ziangahtile ka inn tukvirh ih ka kalhpaṭheng ăwng in ka zoh,\n7 Cule theihthiamnak nei lo tlangval pakhat,\nMimâwlpawl lakah ka hmu,\nMinopawl lakah ka theithiam,\n8 Cu nuih umnak kăwtthler kĕl kiang lamah a va feh;\nCule cu nuih inn zin a zawh,\n9 Khawmawt zawng, zan lam, zanṭim le thim ah a si.\n10 Cule ngai hnik, nunaunu in a rak hmuak,\nHlawhhlâng thuam le hrăwkhrawlnak thinlung thawn.\n11 Anih cu a aw a ring ih helhmang a si,\nA ke cu inn a hlum dah lo.\n12 A cān ah lengah, a cān ah mual ah,\nKil kip ah mi a bawh.\n13 Cutin cu pa cu a kaingah ih a hnam. Ningzak hmel pu riai loin a hnenah:\n14 «Ka hnenah remnak thawinakpawl ka nei.\nTuihni ah ka thutiampawl ka pe zo.\n15 Curuangah nangmah lo táwng dingin,\nTaima zetih na mithmai hawl dingin ka ra suak ih,\nKa lo hmungah a si.\n16 Ka ihkhun kha ihphah khuh puan mawite ka phah zo,\nIzip ram ih cawih mi puan nem páte thawn.\n17 Ka ihkhun cu mura, aloe le thingthak rimhmui ka theh zo.\n18 Ra aw, zing lam tiangin duhdawtnak kan cēn pei;\nDuhdawtnak in kan nuamaw pei.\n19 Ziangahtile inn ah ka pasal a um lo;\nKhual hlapi ah a tlâwng;\n20 Paisa dip a keng ih,\nThla thūl ni ah inn a ra tlung ding,» tiah a ti.\n21 A thusimthiamnak in a lēmngah,\nA kamnālnak in a bumngah.\n22 A thattu hnenih câwcang a feh vekin le,\nNunrĕmnak kăwl lamih mi-â a feh vekin,\n23 Thálfung in a thin a suntlăng tiangin anih in cu nu cu a thlun.\nVâte in tháng lamih a hmanhmawh vekin,\nCu pa cun amai nunnak a hloh ding ti a rak thei lo.\n24 Curuangah atu ah ka faletla, i ngai hnik uh;\nKa kamsuak ṭawngkampawl ṭhaten ngai uh:\n25 Cu nuih lamzinpawl ah nan thinlung pialter hlah uh,\nA zinpawl ah pial hlah uh;\n26 Ziangahtile hriamhma pu ko mi tampi a hlăwnthluk ih,\nCu nuih thah mipawl cu tamtak an si.\n27 Cu nuih inn cu Sheol lamzin a si,\nThihnak pindanpawl lamah a suk.\n1 Fimnak cun ausuakin,\nTheihthiamnak cun a aw a suah a si lo maw?\n2 Hmun sângbik ah le,\nZinpawl tawnawknak lamzin kapah a ding.\n3 Kulh kăwtkapawl kiang, khawpi luhnak ah,\nSângkapawl luhnak ah anih cu a ausuak:\n4 «Maw minungpawl, nanmah ka lo ko ih,\nKa aw cu minung fapapawl hnenah a si.\n5 Maw nannih mimâwlpawl, khawruahthiamnak theithiam uhla,\nMaw nannih mi-âpawl, theihthiamnak thinlung nei uh.\n6 Ngai hnik uh, ziangahtile thil ṭha hleicepawl ka rel ding ih,\nKa kâ ka annak in thildikpawl an ra suak ding.\n7 Ziangahtile ka kâ in thudik a rel ding;\nSualralnak cu ka hmurkâ hrangah fihnungza a si.\n8 Ka kâ ih a suak mi ṭawngkam hmuahhmuah cu an dik a si;\nAmah ah kawinak le khêrmēinak zianghman a um lo.\n9 Cupawl cu a theithiamtuih hrangah cun thutluang hlir an si ih,\nTheihnak hmusuaktuih hrangah cun thildik a si.\n10 Ngun si loin, ka nun zirhnak hi cohlang aw,\nCule sui ṭha hnakin theihnak;\n11 Ziangahtile fimnak cu lung mankhung senpawl hnakin a ṭhasawn ih,\nCumi cu duhthusam thil hmuahhmuah thaw khalih khaikhin theih a si lo.\n12 Kei, fimnak cu khawruahthiamnak thawn kan cêngtlang ih,\nTheihnak le remtheihnak ka hmungah.\n13 Jehovah ṭihzah cu thil ṭhalo huat hi a si;\nHngalnak le duhawknak le lamzin ṭhalo le ṭawng khêrmei pawl cu ka hua a si.\n14 Thurawnpeknak le fimnak ziktluak cu keimai ta a si.\nKeimah cu theihthiamnak ka si,\nKei cun cahnak ka nei.\n15 Siangpahrangpawl in keimah ruangah an uk ih,\nUktupawl in diknak in thu an relcat.\n16 Uktupawl le ṭihzah tlakpawl in keimah ruangah an uk,\nLeilung tlun thuṭhentu hmuahhmuah khal in.\n17 Keimah i duhdawtu ka duhdaw ih,\nTaima zetih i hawltupawl cun in hmu ding.\n18 Lennak le upatnak cu ka hnenah a um,\nRei a daih mi lennak le dingfelnak thawn.\n19 Ka rahsuah cu sui hnakin a ṭhasawn, a si, sui hlirhlăng hnakin le,\nKa ṭuansuah cu ngun ṭha hnakin.\n20 Dingfelnak lamzin ka zawh,\nDiknak zin cu,\n21 Cutin keimah i duhdawtupawl cu ro ka coter hai ding,\nAn hlawnthil retnakpawl ka khatter ding.\n22 «Hnaṭuan a thawhtirah Jehovah ta ka rak si,\nKhuahlan ih a hnaṭuanpawl hlanah.\n23 Catuan ihsin dĭnhngeh ka rak si,\nLeilung a rak um hlan, a hramthăwk ihsin.\n24 Tipithuanthumpawl an um hlanah, keimah cu hrin ka si,\nTihnapawl ah ti an khahliam hlanah.\n25 Tlangpawl dĭn an si hlan,\nTlangmualpawl dĭn an si hlanah, keimah cu hrin ka rak si;\n26 Leilung le ramlakpawl a rak tuah hlan,\nLeitlun ih leivut hmaisabik a rak tuah hlanah.\n27 Vanpawl a timtuah laiah ka rak um,\nTipithuanthum vangdâp parah kūalpûm um dingih thu a pek laiah.\n28 Vanpawl a rak dĭn laiah,\nTipithuanthum hnapawl a rak hngehter laiah,\n29 Tipi in a thupek an rak pahbăllonak dingah,\nTipithuanthum ri a ṭhen lai le,\nLeilung ṭohrampawl a rak hminsin laiah,\n30 Kei cu zungthiam bang a kiangah ka rak um.\nCule keimah cu a ni tin năwmawknak ka si,\nA hmaiah ka aipuang camcin,\n31 Leitlun, amai leilung ah aipuangin ka um ih,\nKa năwmawknak cu milai fātepawl hnenah a si.\n32 Curuangah atu ah, faletla, i ngai hnik uh,\nZiangahtile ka lamzin a thluntupawl cu mithlawsuak an si.\n33 Nun zirhnak ngaithla awla, fim aw,\nCule cumi cu zohnîam hlah.\n34 I ngaithlatu cu mithlawsuak a si,\nNi tin ka kulh kăwtkapawl ah a thlir,\nKa sângka banpawl ah a hngak.\n35 Ziangahtile zokhal keimah i hmusuaktu cun nunnak a hmusuak ih,\nJehovah hnen ihsin duhsaknak a congah.\n36 Asinan keimah dokalhih thilsual a tuahtu cun amai nunnak a siatsuah a si;\nKeimah i huatu hmuahhmuah cu thihnak duh an si.»\nFimnak ih Sawmnak\n1 Fimnak in a inn a sak,\nAnih in amai ṭhuam pasarih a phun.\n2 Amai ṭilvapawl a rak that,\nA sabitzu a rawi,\nA cabuai khal a ret cia.\n3 A falapawl a thlah,\nKhawpi hmun sângbikpawl ihsin a ausuak,\n4 «Mimâwl pauhpauh, hi tawkah pial hai seh!» tiin.\nTheihthiamnak tlasampa hrangah, anih in a hnenah hitin a ti,\n5 «Ra aw, ka sang ei awla,\nKa rawi cia mi ka sabitzu in aw.\n6 Atnak kha tlansan awla, nungdam aw,\nCule theihthiamnak lamzin ah feh aw.\n7 Mi hnihsanhmang nun zirhtu cun amai ningzahnak a hmu,\nCule misualrálpa kawktu cu amah le amah a tuahmawhaw a si.\n8 Mi hnihsanhmang nunrĕm hlah, a lo hua pang ding.\nMifimpa kawk awla, a lo duhdawt ding.\n9 Mifimpa hnenah nun zirhnak pe awla, a fim sinsin ding.\nMidikpa zirh awla, zirnak lamah a ṭhang ding.\n10 Jehovah ṭihzah cu fimnakih hramthăwknak a si ih,\nMi Thianghlim theihnak cu theihthiamnak a si.\n11 Ziangahtile keimah ruangah na damsung ni a sau ding ih,\nDamkumpawl bêt na si ding.\n12 Na fim asile, nangmai hrangih fim na si ih,\nMi na hnihsan asile, nangmah lawng in cumi cu na tuar ding,» tiin.\n13 Nunau â cu a aukio;\nAnih cu a mâwl ih, zianghman a thei lo.\n14 Ziangahtile anih cu a inn sângka ah a to,\nKhawpi hmun sângbikpawl kiangih tonak ah,\n15 Lamzin ih dĭng teih a fehtu,\nAmah lantupawl ko dingah:\n16 «Mimâwl pauhpauh, hi tawkah pial hai seh,» tiin;\nCule theihthiamnak tlasampa hrangah cun, anih in a hnenah,\n17 «Fir mi tidai cu a thlum ih,\nA thupteih ei mi sang cu a thaw,» tiah a ti.\n18 Asinan cu tawkah mithipawl an um ti le,\nA mikhualpawl Sheol thûknakpawl ah an um ti a thei lo.\n1 Solomon-ih thufimpawl:\nFapa fim in a pa a lungawiter,\nAsinan fapa â cu a nuih thinnatnak a si.\n2 Sualralnak khawlkhawmnak in zianghman hlawknak a thlĕn lo,\nAsinan dingfelnak cun thihnak ihsin a runsuak.\n3 Jehovah in midingfel cu rilrawn a siang lo ding,\nAsinan misualrálpawlih saduhthah cu a hlăwnhlohsak.\n4 Kut zangzel a nei mi cu mifarah ah a cang,\nAsinan mitaima kut cun a lianter.\n5 Ṭhal laiih thlairawl khâwmtu cu fapa fim a si;\nThlairawl khâwm cān ih a itthattu cu ningzahnak thlentu fapa a si.\n6 Thlawsuahpawl cu midingfel lu parah an um,\nAsinan misualrálpawl kâ in nunrawnnak a thup.\n7 Midingfelih cīnken theinak cu malsawmnak a si,\nAsinan misualrálpawlih hmin cu a răwpral ding.\n8 Thinlung fim cun thupekpawl a cohlang ding,\nAsinan mi-â ṭawng tam cu a tlu ding.\n9 Felfaiteih a fehtu cu ralmuangten a feh,\nAsinan lamzin kâwi zawhtu cu theihsuah a si ding.\n10 Mit misĭntu cun buainak a suakter,\n11 Midingfel kâ cu nunnak tihna a si,\nAsinan misualrálpawlih kâ cu nunrawnnak in a hup.\n12 Huatawknak in tawhawknak a căwktho,\nAsinan duhdawtnak cun sual hmuahhmuah a khuh.\n13 Fimnak cu theithiamnak a neitupaih hmurkâ ah hmuhsuah a si,\nAsinan fungfek cu theihthiamnak nei lo tupaih zāng hrangah a si.\n14 Mifimpawl in theihnak an khawlkhawm,\nAsinan mi-â kâ cu siatralnak kiangah a um.\n15 Milianpaih neihnunnak cu amai kulhhnget a si;\nMifarahpawl siatralnak cu anmai farahnak a si.\n16 Midingfelih ṭuanbăngnak cun nunnak a thlĕn,\nMisualrálih hlawhman cun hremnak.\n17 Nun zirhnak a thluntu cu nunnak lamzin ah a um,\nAsinan nunrĕmnak a êltu cu a fehpêng.\n18 Zokhal huatnak a thuptu in thuphan per hmurkâ a nei ih,\nZokhal mi relsiatnak a thehdarhtu cu mi-â a si.\n19 Ṭawngkam tamnak ah sual a tlasam lo,\nAsinan a hmurkâ a sūptu cu mifim a si.\n20 Midingfel lei cu ngun ṭha a si. Misualrálpawlih thinlung cu a santlai lo.\n21 Midingfel hmurkâ in mi tampi a câwm,\nAsinan mi-âpawl cu fimnak tlaksăm ruangah an thi.\n22 Jehovah-ih thlawsuah in mi a lianter ih,\nCumi ah riahsiatnak a bêt lo.\n23 Thil ṭhalo tuah cu mi-â năwmnak a si,\nCuvekin fimnak cu theihthiamnak neitupa hrangah a si ve.\n24 Misualrálih ṭihnak cu amai parah a thleng ding ih,\nMidingfelih saduhthah cu pek a si ding.\n25 Phusîng a hran tikah, misualrál a hrănhlo,\nAsinan midingfel cun catuan lungphum a nei.\n26 Ha hrangih sabit ti thûr le mit hrangih meikhu vekin,\nAmah thlahtupawl hrangah mizāngzêlpa khal a si ve.\n27 Jehovah ṭihzahnak in damsung ni a sauter,\nAsinan misualrálih kumpawl cu tawiter a si ding.\n28 Midingfelih ruahsannak cu lungawinak a si ding,\nAsinan misualrálih beiseinak cu a hlorál ding.\n29 Jehovah lamzin cu mifel hrangah cahnak a si,\nAsinan mawhsualnak tuahtupawl hrangah siatralnak a thleng ding.\n30 Midingfel cu hninter a si dah lo ding,\nAsinan misualrálpawl cun leilung an luah lo ding.\n31 Midingfel kâ in fimnak a suah,\nAsinan bumkâwihmang lei cu tan a si ding.\n32 Midingfelih hmurkâ in cohlantlak ziang a si ti a thei,\nAsinan misualrálpawlih kâ cun bumkawihmang ziang a si ti a thei.\n1 Cuailung diklo cu Jehovah hrangah fihnungza a si,\nAsinan cuailung dik cu a lungsinak a si.\n2 Hngalnak a rat tikah, ningzahnak a ra ve;\nAsinan mităngdawrpawl hnenah cun fimnak.\n3 Mifelpawlih felfainak in anmah cu lam a hmuh hai ding,\nAsinan mirinumlopawlih bumkawinak cun anmah a hlorálter ding.\n4 Thinling ni ah cun lennak in ṭhathnemnak a nei lo,\n5 Sawihnăwm kâi lo dingfelnak in a lamzin kha diktein a khihhmuh ding,\nAsinan misualrál cu amai sualralnak in a tlu ding.\n6 Mifel dingfelnak in amah a runsuak ding,\nAsinan mirinumlopawl cu anmai câkhiarnak in awh an si ding.\n7 Misualrálpa a thih tikah, a beiseinak a hlorál ding ih,\nMidik lo pawlih ruahsannak khal a hlorál ve.\n8 Midingfel cu buainak ihsin runsuak a si,\nCule misualrál in a airawl ding.\n9 Midepde cun a kâ in a innhnen a hlorálter,\nAsinan midingfel cu theihnak hmangin runsuah a si ding.\n10 Midingfel a lam a tluan tikah, khawpi a ai a puang.\nCule misualrál a hlohral tikah, aipuan aunak a um.\n11 Mifelpawl thlawsuah an dăwn ruangah khawpi khaisanin a um,\nAsinan misualrálpawlih kâ ruangah khawpi a siatbăl.\n12 Fimnak nei lo mi in a innhnen a nautat,\nAsinan theihthiamnak neitupa cu daiten a um.\n13 Kam tam vahhmang in thuthuppawl a phuangsuak,\nAsinan thinlung rinum cun thuhla a thup.\n14 Thurawnpek umlonak ah, mipi an tlu.\nAsinan thurawnpetu tamnak ah runsuahnak a um.\n15 Ram dang mi hrangih âmkhām ih tuahawtu cun a tuar ding,\nAsinan âmkhāmnak a huatu cu a him ding.\n16 Nunau nunnem in upatnak a co,\nAsinan mirămhmangpawl cun lennak an co.\n17 Zahngai theitupa in amai hrangah thil ṭha a tuah,\nAsinan minunrâwng cun amah le amah a tuahmawhaw.\n18 Misualrálpa in diklo zetin hlawh a la,\nAsinan dingfelnak a tuhtu cun lawmman taktak a ngah ding.\n19 Dingfelnak dik in nunnak lamah a hruai ih,\nThil ṭhalo a dawitu cun amai thihnak dingah a dawi.\n20 Thinlung kâwipawl cu Jehovah hrangah fihnungza an si,\nAsinan sawihnăwm kâi loih fehpawl cu a lungsinak an si.\n21 Thungaiten, misualrálpawl cu hrem loin an lan lo ding.\nAsinan midingfelpawlih tesinfapawl cu runsuah an si ding.\n22 Nunau duhum remtheihnak tlasam cu văwk hnar ih sui hnarkhaih vek a si.\n23 Midingfelpawlih saduhthah cu a ṭha hlir a si,\nAsinan misualrálpawlih beiseinak cu thinlingnak a si.\n24 A thehdarh nân, lian deuhdeuh mi a um;\nCule a pek ding awm zât pe lo ih,\nFarah deuhdeuh mi a um.\n25 Mitirhsiang cu lenter a si ding ih,\nTidai tawihtu cu amah khal tăwih a si ve ding.\n26 Thlairawl a sūpbĕttu cu mipi in an camsiat ding,\nAsinan a zuartuih lu parah cun thlawsuahnak a um ding.\n27 Thil ṭha ṭhahnemngai zetih a hawltu in duhsaknak a hmusuak ding,\nAsinan thil ṭhalo a hawltupa hnenah cun thil ṭhalo a thleng ding.\n28 A lennak a rinsantu cu a tlu ding,\nAsinan midingfel cu hnah hring bangin a hning ding.\n29 Amai sungkua a buaitertu cu ro ah thli a co ding ih,\nMi-â cu mifim siahhlawh a si ding.\n30 Midingfelih rah cu nunnak thingkung a si,\nCule thlarau kaitu cu mifim a si.\n31 Midingfel hman leilung parah lehrulh a si ahcun,\nPathian ngaihsak lo le misual cu ziang tlukin a nasa sinsin ding!\n1 Nun zirhnak a duhtu pauhpauh cun theihnak an duh,\nAsinan nunrĕmnak a huatu cu micŭt a si.\n2 Miṭha in Jehovah hnen ihsin duhsaknak a ngah,\nAsinan misualrálpa ih khawkhannak cu a dĕm ding.\n3 Milai cu sualralnak hmangih dĭnsuah a si lo,\nAsinan midingfelih hram cu ṭhawn theih a si lo ding.\n4 Nupi ṭhaṭhum cu a pasalih lallukhum a si,\nAsinan ningzahnak a suahtertu cu a pasal ruh sungih măwtnak bangtuk a si.\n5 Midingfelpawlih ruahnak cu a dik,\nAsinan misualrálpawlih thurawnpek mipawl cu bumnak an si.\n6 Misualrálpawlih ṭawngkampawl cun thisen suah dingin an bawh,\nAsinan mifelih kâ in anmah a runsuak ding.\n7 Misualrálpawl cu namthluk an si ih an hlo,\nAsinan midingfelih inn cu a ding ding.\n8 Minung cu a fimnak zulhin fak a si ding,\nAsinan thinlung kâwi cu nautat a si ding.\n9 Mah le mah upataw rero naih rawl tlaksăm hnakin,\nZiang an siar lo mi siahhlawh neitu a ṭhasawn.\n10 Midingfel in a ṭilva nunnak a ngaihsak,\nAsinan misualrálpawlih lainatnak cu a siava.\n11 Amai ló a lettu cun rawl khăwpkham a ngah ding,\nAsinan thulolak thil a thluntu cu theihthiamnak nei lo a si.\n12 Misualrál in miṭha lopawlih thil awh mi a daw,\nAsinan midingfelih hram cun rah a suah.\n13 Misualrál cu amai ṭawngkam sual in a awk,\nAsinan midingfel cun buainak a pahtlăng ding.\n14 Minung cu amai kamsuak rah hmangin thil ṭha in a di a riam ding,\nCule minung kut ih ṭuansuah mi cu a hnenah a kirsal ding.\n15 Mi-â lamzin cu amai mithmuhah cun a dik,\nAsinan thurawnpek ngaithlatu cu mifim a si.\n16 Mi-â thinlingnak cu hmakhatteah theih a si,\nAsinan mifim cun ningzahnak a hupbĕt.\n17 Thudik simtu in diknak a than,\nAsinan theihpitu diklo cun mi a bum.\n18 Ralnâm sŭn bangih ṭawng zutzotu a um,\nAsinan mifim lei cun harhdamnak a pe.\n19 Thudik sim hmur cu kumkhuain a dinghnget ding,\nAsinan thuphan sim lei cu camkhatte hrang a si.\n20 Thil ṭhalo a suangtuahtupawlih thinlung ah bumnak a um,\nAsinan remdaihnak thurawnpetupawl cun aipuannak an nei.\n21 Midingfel parah thil ṭhalo a thleng dah lo ding,\nAsinan misualrálpawl cu thil ṭhalo in an khat ding.\n22 Thuphan sim hmur cu Jehovah hrangah fihnungza a si,\nAsinan dik zetih thil titupawl cu a lungsinak a si.\n23 Khawruatthiam milai in theihnak a thup,\nAsinan mi-âpawlih thinlung cun atnak a phuang.\n24 Mitaima kut in a uk ding,\nAsinan mizāngzêl cu hranhramin hna ṭuanter a si ding.\n25 Milai thinlung sungih dawnharnak in nguicăuhnak a thlĕn,\nAsinan ṭawngkam thlum cun thinlung a lungawiter.\n26 Midingfel in a rualpi ding fimkhur zetin a hril,\nZiangahtile misualrálpawlih lamzin cun anmah a hruaipêng ṭheu.\n27 Mizāngzêl cun ramtawihnak ih a ngah mi sa a rawh lo,\nAsinan taimaknak cu milaiih neih mi thil hlú a si.\n28 Dingfelnak lamzin ah nunnak a um ih,\nCuih zintluan ah thihnak a um lo.\n1 Fapa fim cun a paih nun zirhnak a ngaithla,\nAsinan mi hnihsanhmang cun kawknak a ngaithla lo.\n2 Minung cu a kâ rah ihsin thil ṭha a ei ding,\nAsinan mirinum lo cun buainak a duh.\n3 A kâ a kiltu cu a nunnak a humhim a si,\nAsinan hmurkâ kāu zetih a ângtu cun siatralnak a táwng ding.\n4 Mizāngzêl thinlung cun saduh a that ih, zianghman a nei lo;\nAsinan mitaima thinlung cu tlăiter a si ding.\n5 Midingfel cun thuphan per a hua,\nAsinan misualrál cu luaksuakza a si ih, ningzahnak ah a thleng ding.\n6 Dingfelnak in sawihnăwm kâi lo paih lamzin a kil,\nAsinan sualralnak cun misual a nâmtlu.\n7 Mah le mah milian tiaw naih, zianghman nei lo a um;\nCule mah le mah mifarah tiaw naih, nasatakih lian a um.\n8 Milai nunnak tlennak cu amai lennak hi a si,\nAsinan mifarah cun hrinhronak a táwng lo.\n9 Midingfelpawlih tleu cu tle zetin a tleu,\nAsinan misualrálpawlih meito cu a mit ding.\n10 Hngalnak in tawhawknak siarlo zianghman a suah lo,\nAsinan thurawn dawngtupawl cun fimnak an nei.\n11 Diklo zetih ngah mi neihnunnak cu a zâwr vivo ding,\nAsinan ṭuanbăngnak ihsi a khāwltuih neihnunnak cu a pungṭhang ding.\n12 Ruahsan mi thleng tlai cun thinlung damlonak a thlĕn,\nAsinan saduhthah kim cu nunnak thingkung vek a si.\n13 Kamsuakthu zianghman siar lo tu cu hlohralter a si ding,\nAsinan thupek ṭihzahtu cu lawmman pek a si ding.\n14 Thihnak tháng ihsin mi luatter dingin,\nMifimih zirhnak cu nunnak tihna a si.\n15 Theihthiamnak ṭha in duhsaknak a co,\nAsinan rinumlonak lamzin cu a har.\n16 Khawruatthiam mi kip in theihnak thawn an cāngvāi,\nAsinan mi-â cun a atzia a phawrhsuak.\n17 Misualrál palai cu buainak sungah a tla,\nAsinan rinsantlak aiawh palai in harhdamnak a thlĕn.\n18 Nunrĕmnak ngaihsak lo tu parah farahnak le ningzahnak a thleng ding,\nAsinan simhrinnak ngaihsaktu cu upat a hlawh ding.\n19 Saduhthah tlamtlin cu thinlung hrangah a thlum,\nAsinan thil ṭhalo suahsan cu mi-âpawl hrangah fihnungza a si.\n20 Mifimpawl thawi kawmawtu cu a fim ding,\nAsinan mi-â va hawipitu cu a hlorál ding.\n21 Vansiatnak in misualpawl a dûm,\nAsinan midingfelpawl hnenah cun thil ṭha pek a si ding.\n22 Miṭha in a fātepawlih falepawl hrangah ro a tăn,\nAsinan misual neihnunnak cu midingfel hrangah khawlkhâwm a si.\n23 Mifarah ló ah rawl tampi a um ih,\nDiknak tlaksăm ruangah kawlawngnak a um.\n24 A fungfek a sūptu cun a fapa a hua,\nAsinan amah a duhdawtu cun taima zetin a thunun.\n25 Midingfel cun a diriam ko ei ding a nei,\nAsinan misualrál pum cu a tlasam ding.\n1 Nunau fim in a inn a sak,\nAsinan nunau â cun amai kut in a ṭhiatbăl.\n2 Fel zetih a fehtu in Jehovah a ṭihzah,\nAsinan amai lamzinpawl ih fehpêngtu cun Jehovah a nautat a si.\n3 aMi-â kâ ah hngalnak fungfek a um,\nAsinan mifimpawlih ṭawngkam cun anmah a humhim hai ding.\n4 Câwcangpawl umlonak ah cun, rankhēng a fai.\nAsinan câwcang cahnak hmangin paṭhatnak a ra.\n5 Theihpitu rinum cun thuphan a per lo,\nAsinan theihpitu diklo cun thuphan a per.\n6 Mi zohniamtu cun fimnak a hawl nân, a táwng lo,\nAsinan theihnak cu a theithiamtu hrangah cun thil ăwlte a si.\n7 Mi-âpaih hmaikâ ihsin tlân aw,\nCulole fimnak thu na thei lo ding.\n8 Khawruatthiamih fimnak cu a fehnak ding theihthiam hi a si,\nAsinan mi-âpawlih atnak cu bumawknak a si.\n9 Mi-âpawl in sual an hnihsan,\nAsinan mifelpawl lakah cun bduhsaknak a um.\n10 Thinlung in amai siatkhâtnak a thei ih,\nMi dang cun amai aipuannak cu an ṭawmpi ve lo.\n11 Misualrálpawlih inn cu ṭhiahbăl a si ding,\nAsinan mifelpawlih puanthlam cu ṭhaten a um ding.\n12 Milai hrangih dik vekih lang lamzin a um,\nAsinan a netnak cu thihnak lamzin a si.\n13 Hnih lai hmanah thinlung a riahsia thei ih,\nHlimnak a cem tikah thinnatnak a um thei.\n14 Thinlung dungtawlh cu amai ruahdān in a khat ding,\nAsinan miṭhapa cu amai neih mi ah a lungawi tawk ding.\n15 Mimâwl cun ṭawngkam tinkim a zum,\nAsinan khawruatthiam cun a fehnak ṭhaten a zoh.\n16 Mifim in thil ṭhalo a ṭih ih a tlansan,\nAsinan mi-â cu a luhlul ih amah le amah a rinsanaw.\n17 Mithintawi cu atthlak zetin a cāngvāi ih,\nMisualrálpaih khawkhannak cu huat a si.\n18 Mimâwlpawl cun ro ah atnak an co,\nAsinan khawruatthiampawl cu theihnak lallukhum khumter an si.\n19 Miṭha lo pawl cu miṭhapawl hmaiah an kûn ding ih,\nMisualrálpawl cu midingfel kăwtkapawl ah.\n20 Mifarah cu amai innhnen hman in an hua,\nAsinan milian cu mi tampi in an duhdawt.\n21 A innhnen nautattu cu sual a tuah a si.\nAsinan mifarah parih zahngainak neitu cu mithlawsuak a si.\n22 Thil ṭhalo khawkhângtupawl cu an fehpêng a si lo maw?\nAsinan zahngainak le thudik cu thil ṭha khawkhângtuih ta a si.\n23 Ṭuanbăngnak hmuahhmuah ah hlawknak a um,\nAsinan ṭawng menmen nak cun farahnak a thlĕn.\n24 Mifimpawlih lallukhum cu an lennak hi a si,\nAsinan mi-âpawlih atnak cu at hi a si.\n25 Theihpitu dik in nunnak a runsuak,\nAsinan mibumhmang theihpitu cun thuphan a sim.\n26 Jehovah ṭihzahnak ah rinsanawknak hnget a um ih,\nA falepawl in răwlhimnak hmun an nei ding.\n27 Thihnak thangpawl ihsin mi tlânsuakter dingah,\nJehovah ṭihzahnak cu nunnak tihna a si.\n28 Mipi tampi cu siangpahrang ropitnak a si,\nAsinan mipi tlaksăm cu uktu tlakniamnak a si.\n29 Mithinfûal in theihthiamnak nasatak a nei,\nAsinan mithintâwi cun atnak a cawisâng.\n30 A hahdam mi thinlung cu taksa nunnak a si,\nAsinan iksiknak cu ruhpawl hrangah măwtnak a si.\n31 Mifarah palbĕttu cu amah Sersiamtu a nautat a si,\nAsinan amah upattu cun miṭulsam parah zahngainak a nei.\n32 Misualrál cu amai sualralnak ah tlukter a si,\nAsinan midingfel cun a thihnak ah răwlhimnak a nei.\n33 Fimnak cu theihthiamnak neituih thinlung ah a um,\nAsinan mi-âpawl thinlung sungih a um mi cu phuanlăng a si.\n34 Dingfelnak in miphun a cawisâng,\nAsinan sualnak cu mi kip mualphonak a si.\n35 Siangpahrang in a fim mi siahhlawh a duhsak,\nAsinan ningzahnak suahtertuih parah cun a thinlingnak a um.\n14:3a Mi-â kâ ah hngalnak fungfek a um: «A duh duhih mi-â a ṭawngnak in a zāng hrangah fungfek a thlĕn,» tinak a si.\n14:9b duhsaknak: Pathian duhsaknak a si.\n1 Thulehnak nēm in thinlingnak a daiter,\nAsinan ṭawngkam khâ cun thinhengnak a căwktho.\n2 Mifim lei in dik zetin theihnak a hmang,\nAsinan mi-âpawlih kâ cun atnak a phûtsuak.\n3 Jehovah mit cu hmun kip ah a um,\nMiṭha lo le miṭha a zoh ringring.\n4 aLei zaidam cu nunnak thingkung a si,\nAsinan merhkawihmang lei cun thinlung a kûaiter.\n5 Mi-â in a paih nun zirhnak a nautat,\nAsinan nunrĕmnak cohlangtu cu mifim a si.\n6 Midingfel inn ah hlawnthil tampi a um,\nAsinan misualrálih ṭuansuah mi ah buainak a um.\n7 Mifimpawlih hmurkâ in theihnak an thehdarh,\nAsinan mi-âpawlih thinlung cun cuvekin an tuah lo.\n8 Misualrálpawlih raithawinak cu Jehovah hrangah fihnungza a si,\nAsinan mifelpawlih thlacamnak cu a lungsinak a si.\n9 Misualrál lamzin cu Jehovah hrangah fihnungza a si,\nAsinan anih cun dingfelnak dawitu a duhdawt.\n10 Thununnak khoh cu zin dik tlansantu hrangah a si ih,\nNunrĕmnak a huatu cu a thi ding.\n11 Sheol le bAbaddon cu Jehovah hmaiah an um.\nMinung fapapawlih thinlung cu ziang tlukin a si sinsin pei.\n12 Mi hnihsanhmang cun amah nunrĕmtu a duh lo ih,\nMifim hnen khalah a feh fawn lo ding.\n13 A hlipár mi thinlung in mithmai a panter,\nAsinan thinlung riahsiatnak ruangah lungthin a kûai.\n14 Mifim thinlung in theihnak a hawl,\nAsinan mi-âpawlih kâ cu atnak in a câwmaw.\n15 Mizawnzaipawlih damsung ni hmuahhmuah cu an ṭha lo,\nAsinan thinlung hlipár a neitu cun tlaitluanin ruai a nei.\n16 Buainak thawi hlawnthil tampi hnakin,\nJehovah ṭihzahnak thawi thil málte a ṭhasawn.\n17 Huatnak thawi cawmthau câwno ei hnakin,\nDuhdawtnak umnak ih hanghnahhangrah zanriah ei a ṭhasawn.\n18 Mithintâwipa in tawhawknak a căwktho,\nAsinan thinfûal cun remawklonak a daiter.\n19 Mizāngzêl lamzin cu hling hruang bangtuk a si,\nAsinan mifel lamzin cu zinpi a si.\n20 Fapa fim in a pa a lungawiter,\nAsinan mi-â cun a nu a hmuhsuam.\n21 Thuṭhenfelthiamnak nei lo tu hrangah cun atnak hi a aipuannak a si,\nAsinan theihthiamnak neitupa cu zin dik ah a feh.\n22 Thurawnpeknak um lo cun, tumtahnakpawl an hlawhsam,\nAsinan thurawnpetu tamnak ah cupawl cu dĭnhngeh an si.\n23 A kâ ih dik zetih thu a lehnak ah milai in aipuannak a nei,\nA tikcu teih ṭawngsuak mi ṭawngkam cu ziang tlukin so a ṭha!\n24 Hnuaiih um Sheol a pialsan theinak dingah,\nNunnak lamzin cu mifim hrangah tlun lamah a um.\n25 Jehovah in mipuarthau inn a ṭhiatbăl ding,\nAsinan nuhmei ramri cu a hngetter ding.\n26 Misualrálpawlih ruahnak cu Jehovah hrangah fihnungza an si,\nAsinan ṭawngkam thlumpawl cu an thiangfai.\n27 Hlawknak diklo hrangih duhamtu cun amai sungkua a buaiter,\nAsinan nawhthuh huatu cu a nung ding.\n28 Midingfel thinlung cun ziangtiih thuleh ding ti a ruat,\nAsinan misualrál kâ cun thil ṭhalo a phûtsuak.\n29 Jehovah cu misualrálpawl hnen ihsin a hla,\nAsinan midingfelpawlih thlacamnak cu a thei.\n30 Mithmai pan in thinlung a aipuangter ih,\nA ṭha mi thuthang in ruhpawl a harhdamter.\n31 Nunnak hrangih kawknak theitu hna cu mifimpawl lakah a cêng ding.\n32 Nun zirhnak zohnîamtu cun amah le amah a nautataw a si,\nAsinan kawknak a ngaithlatu cun theihthiamnak a ngah a si.\n33 Jehovah ṭihzah cu fimnak nun zirhnak a si ih,\nUpatnak hlanah tăngdawrnak a um.\n15:4a Lei zaidam: A ṭawng hrampi ah, «lei dam» ti a si.\n15:11b Abaddon: Siatralnak.\n1 Thinlung timlamawknak cu minung ta a si,\nAsinan thulehnak ṭawngkam cu Jehovah hnen ihsin a si.\n2 Milai lamzin hmuahhmuah cu amai mithmuhah cun an thiang ṭheh,\nAsinan Jehovah in thinlung cuai a thlai.\n3 Jehovah hnenah na hnaṭuanpawl ap awla,\nNa ruahnakpawl dĭnhngeh an si ding.\n4 Jehovah in amai hrangah thil hmuahhmuah hi a tuah,\nA si, misualrál tiangin ni ṭhalo hrangah.\n5 Thinlung ih mipuarthau pauhpauh cu Jehovah hrangah fihnungza an si.\nThungaiten, hrem loin zohman an lan lo ding.\n6 Zahngainak le thudik ah mawhsualnak cu sualkhuhthawinak cu pek a si.\nCule Jehovah ṭihzahnak in mi in thil ṭhalo an tlansan.\n7 Milai lamzinpawl in Jehovah an lunghmuiter tikah,\nA ralpawl hman amah thawn a remawter hai.\n8 Diknak tel loih sumlut tampi hnakin,\nDiknak thawi málte neih a ṭhasawn.\n9 Milai thinlung in a fehnak ding khua a khâng,\nAsinan Jehovah in a fehnak ding a khihhmuh.\n10 Siangpahrang hmurkâ ah Pathian thusuak a um;\nA kâ in thu a ṭhensual ding a si lo.\n11 aA dik mi cuailungpawl le cuaithlainakpawl cu Jehovah ta an si;\nDip sungih cuailung hmuahhmuah cu amai hna a si.\n12 Sualralnak tuah hi siangpahrangpawl hrangah fihnungza a si,\nZiangahtile laltokham cu dingfelnak ih dĭnhngeh a si.\n13 Thudik simtu hmurkâ cu siangpahrangpawlih năwmawknak a si ih,\nAnnih in thudik simtu an duhdawt.\n14 Siangpahrang thinlingnak cu thihnak palai vek a si,\nAsinan mifimpa in cumi cu a daiter ding.\n15 Siangpahrang mithmai a pan tikah nunnak a um ih,\nA duhsaknak cu ṭhâl tawp ruah khawdur vek a si.\n16 Sui hnakin fimnak ngah cu ziang tlukin so a ṭha!\nCule theihthiamnak ngah cu ngun hnakin hril sawn ding a si.\n17 Mifel zinpi cu thil ṭhalo tlansan hi a si.\nAmai lamzin kilhimtu cun amai nunnak a humhim.\n18 Siatralnak hlanah hngalnak a feh ih,\nTlûknak hlanah uanawknak thinlung.\n19 Mipuarthau thawi ralthillawn zemawk hnakin,\nMihnuaita thawi thinlung tăngdawr a ṭhasawn.\n20 Fim zetih ṭawngkam a ngaithlatu cun thil ṭha a hmusuak ding ih,\nZokhal Jehovah a rinsantu cu mithlawsuak a si.\n21 Thinlung sungih mifim cu khawruatthiam tiah an ti ding ih,\nHmurkâ thlum in zirnak a ṭhangter.\n22 Theihthiamnak cu a neituih hrangah nunnak cirhti a si.\nAsinan mi-âpawlih nunrĕmnak cu atnak hi a si.\n23 Mifim thinlung in amai kâ a zirh ih,\nAmai hmurkâ ah zirnak a bêt.\n24 Ṭawngkam thlum cu khuaithlar bangtuk an si,\nThinlung hrangah a thlum ih, ruh hrangah harhdamnak a si.\n25 Milai hrangih dik vekih lang lamzin a um,\n26 Bāng zetih hnaṭuantu cu amai hrangih ṭuanbāng a si,\nZiangahtile a rilrāwnnak in a phût a si.\n27 Pathian ngaihsaklopa in thil ṭhalo a laisuak ih,\nCumi cu amai hmurkâ ah meialh bangtuk a si.\n28 Thu merhkawi hmangpa in tawhawknak a tuh ih,\nMikamtam in rualpi ṭhabikpawl a ṭhenawter.\n29 Minunrâwngpa in a innhnen a lēm ih,\nLamzin ṭhalo ah a hruai.\n30 Anih in thil diklo suangtuah dingin a mit a sĭn;\nAnih in a kam a sehhnawh ih, thil ṭhalo a suakter.\n31 Lusam par cu ropitnak lallukhum a si,\nCumi cu dingfelnak lamzin ih hmuhsuah a si.\n32 Micak hnakin mithinfûal a ṭhasawn ih,\nKhawpi latu hnakin a thinlung thununtu a ṭhasawn.\n33 Camcawhfung cu cāwn parah an zûk,\nAsinan cumiih thutluknak kip cu Jehovah hnen ihsin a si.\n16:11a A dik mi cuailung: A ṭawng hrampi ah, «thuṭhennak lungpawl» ti a si.\n1 Toaw phahih ruaiṭheh murmonak inn hnakin,\nHnangamteih rawl ṭhing bar khat a ṭhasawn.\n2 Siahhlawh fim in ningzahnak a suaktertu fapa a uk ding ih,\nUnaupawl lakah ro a zem ding.\n3 Thianternak bel cu ngun hrangah a si ih, rawhtitnak somei cu sui hrangah a si,\nAsinan Jehovah in thinlung a hniksak.\n4 Thil ṭhalo a tuahtu in thuphan per hmurkâ a ngaithla;\nThuphan pertu in mi siatsuah thei ṭawngkam hngakhlap zetin a ngaithla.\n5 Mifarah hmuhsuamtu cun a Sersiamtu a nautat a si.\nMi vanduainak ih lungawitu cu hrem loin a lan lo ding.\n6 Fātepawlih falepawl cu putarpawlih lallukhum an si ih,\nFalepawlih ropitnak cu an pa hi a si.\n7 Thusim ṭha hleice cu mi-â thawn an mawihaw lo,\nThuphan per hmurkâ cu mipawimawhpa thawn an măwihaw lo sinsin.\n8 Nawhthuh cu a neituih mithmuhah âizēlnak lung a si;\nAnih cu a hawinak kip ah a hlawhtling.\n9 Dānpahbălnak a thuptu in duhdawtnak a hawl,\nAsinan thuhla nawlhsaltu cun rual ṭha a ṭhendarh.\n10 Mi-â vei 100 thawi hnakin, mifim vei khat kawk hmual a nei sawn.\n11 Miṭha lo pa in helnak lawng a hawl;\nCuruangah amai hnenah palai hrohrang thlah a si ding.\n12 Mi-â a at lai tawn hnakin,\nA fanopawl lawnsak mi saváwm pinu mi in tâwng sawn seh.\n13 Thil ṭha kha thil sia ih a lehrūltu cu,\nA inn ihsin thil ṭhalo in a suahsan dah lo ding.\n14 Tawhawknak thăwktir cu tidai thlah bangtuk a si;\nCuruangah sualawknak a thăwk hlanah thuelawknak bāng uh.\n15 Misualrál thiam cohtu le midik thiamlo cotertu cu,\nAn pahnih in bangrepin Jehovah hrangah fihnungza an si.\n16 Fimnak leinak man cu ziangahso mi-â kut sungih a um,\nCumi hrangih thinlung a neih lo lo thâwi?\n17 Rualpi cun ziang tikcān khalah mi a duhdawt ih,\nA unaupa cu harsatmangbángnak hrangih suak a si.\n18 Theihthiamnak nei lo milai cun kămawknak a tuah ih,\nA rualpi hrangah âmkhām ah a cang.\n19 Dānpahbăl a duhtu cun tawhawk a duh ih,\nA kăwtka khaisângtu cun siatralnak a hawl.\n20 Mi bum duhnak thinlung a neitu cun thil ṭha a hmusuak lo ih,\nThu merhkawihmang lei neitu cu thil ṭhalo sungah a tla.\n21 Mi hnihsanhmang a hringtu in amai riahsiatnak dingah a hring ih,\nMi-â-ih pa cun aipuannak a nei lo.\n22 A hlipár mi thinlung in damnak a thlĕn,\nAsinan a kekkuai mi thinlung cun ruhpawl a roter.\n23 Thuṭhennak dik merhkâwi dingah,\nMisualrálpa in a ṭāng ah nawhthuh a la.\n24 Fimnak cu theihthiamnak neituih mithmuhah a um,\nAsinan mi-â mit cu leilung dĕngah a um.\n25 Fapa â cu a paih thinnatnak a si ih,\nA hringtu a nu hrangah khâtnak a si.\n26 Cuihhleiah midingfel cawhkuan pek a ṭha lo,\nMipawimawhpawl an dĭngnak ruangih vuak khal.\n27 Theihnak a neitu cun a ṭawngkam a sūp ih,\nThiltheithiampa cu midai a si.\n28 Daiteih a um tikah, mi-â hman mifim ih ruah a si;\nA hmurkâ a cip tikah, anih cu thil theithiam ih ruah a si.\n1 Mi kăwm duh lo tu cun amai ṭānghma a sial ih,\nFimnak ṭha hmuahhmuah a dodal a si.\n2 Mi-â cun theihthiamnak ah nuam tinak a nei lo,\nAsinan amai thinlung phuanlăngnak ah a nei.\n3 Misualrál a rat tikah, mi ziangsiarlonak khal a ra.\nCule mualphonak zawngah ningzahnak a ra.\n4 Milai kamsuak ṭawngkampawl cu a thûk mi tipi vek an si.\nFimnak cirhtihna cu a luang mi tivate vek a si.\n5 Misualrál hnenih thleidănnak lăngter a ṭha lo ih,\nThuṭhennak ih midingfel sunter khal a ṭha lo.\n6 Mi-â hmurkâ cun tawhawknak a thlĕn ih,\nA kâ in vuakvelhawknak a ko.\n7 Mi-â kâ cu amai siatralnak a si ih,\nA hmurkâ cu a nunnak hrangih tháng a si.\n8 Kâ tam vahhmangih ṭawngkampawl cu rawl thaw bangtuk a si ih,\nTaksa sungtabik ah an lutthla.\n9 Amai hna ih a zangzeltu cu\nSiatsuahtuih unaupa a si.\n10 Jehovah hmin cu dawlsâng hnget a si;\nMidingfel cu cu tawkah a tlân ih a him.\n11 Milianpaih neihnunnak cu amai khawpi hnget a si ih,\nAmai suangtuahnak ah cun khawkulh sâng bangtuk a si.\n12 Siatralnak hlanah minung thinlung cu a uangaw ih,\nUpat sunlawihnak hlanah tăngdawrnak a um.\n13 Hna ih a theih hlanih thuhla a lettu cu,\nA hrangah atnak le ningzahnak a si.\n14 Milai thinlung in a damlonak a tuar thei ding,\nAsinan zo in so thinlung kekkuai tuar thei ding?\n15 Khawruatthiam thinlung in theihnak a khāwl ih,\nMifim hna cun theihnak a hawl.\n16 Milai thilpek in amai hrangah lamzin a tuahsak ih,\nMiropipawl hmaiah amah a hruai.\n17 A innhnenpa a rat ih a zawihnit hlanlo,\nMai thuhla rel hmaisabiktu kha dik vekin a lang.\n18 Camcawhfung zûknak in tawhawknak a rehter ih,\nMiropipawl a ṭhenawter.\n19 Khawpi hnget va lâk ding hnakin lungawi lo ko tuah mi unaupa neh ding a har sawn ih,\nTawhawknak cu lal inn kulhnak hruang bangtuk a si.\n20 Milai pumpi cu amai kâ rah ihsin a khawpkhâm ding,\nAmai hmurkâ rahsuah ihsin a puar ding.\n21 Thihnak le nunnak cu lei thiltitheinak ah an um ih,\nCumi a duhtupawl cun a rah an ei ding.\n22 Nupi hmu cu thil ṭha hmu a si ih,\nJehovah hnen ihsin duhsaknak a co a si.\n23 Mifarah in a diltein a dil,\nAsinan milian cun hrohrang zetin a let.\n24 Rualpi tam tuk neitupa cun siatnak a thlĕn thei,\nAsinan unau hnakih naisawn ih kăwpbettu rualpi khal an um.\n1 Thu merhkawihmang hmurkâ nei mi-â hnakin,\nFelfaiteih nungtu mifarah a ṭhasawn.\n2 Cuihtlunah theihnak tel lo ṭhahnemngainak cu a ṭha lo ih,\nFeh hmanhmawhtu cun thilsual a tuah.\n3 Mi pakhat ih atnak in amai lamzin a siatsuah ih,\nA thinlung in Jehovah parah a thin a so.\n4 Neihnunnak in rualpi tampi a tuah,\nAsinan mifarah cu a rualpi hnen ihsin ṭhenin a um.\n5 Theihpitu diklo cu hrem loin a um lo ding ih,\nThuphan simtu cu a tlânsuak lo ding.\n6 Mi tampi in mitirhsiang an tlăwn ih,\nMi kip hi thilpek petuih rualpi an si.\n7 Mifarah cu a unaupawl hmuahhmuah in an hua,\nA rualpipawl cu ziang tlukin so a hnen ihsin an fehhla sinsin pei!\nAnih in ṭawngkampawl hmangin a dawi hai ding,\nCuticingin annih in amah cu an fehsan thotho.\n8 Fimnak a ngahtu cun amai nunnak a duhdaw;\nTheihthiamnak a kilhimtu cun thil ṭha a hmu ding.\n9 Theihpitu diklo cu hrem loin a um lo ding ih,\nThuphan simtu cu a hlorál ding.\n10 Năwmtawlnak cu mi-â thawn an milaw lo,\nSiahhlawh in hotupawl a uk ding cu a mil lo sinsin.\n11 Milai remtheihnak in amah cu thinfûal ko a tuah ih,\nThilsual tuah mi hmu lo vekih a umsan mennak cu a hminṭhatnak a si.\n12 Siangpahrang thinlingnak cu kiosa hûk bangtuk a si,\nAsinan a duhsaknak cu hrampi parih daitla bangtuk a si.\n13 Fapa â cu a paih siatnak a si ih,\nNupi mitawhhmang cu catbang loih inn zŭn a si.\n14 Inn le lennak cu palepawl hnen ihsi co mi ro an si,\nAsinan nupi khawruatthiam cu Jehovah hnen ihsin a si.\n15 Zangzēlnak in thithlĕpin mi a itthatter ih,\nMizê cun rilrāwn a tuar ding.\n16 Thupek a thluntu cun a nunnak a kilhim,\nAsinan a lamzinpawl ih a fimkhur lo tu cu a thi ding.\n17 Mifarah a zangfahtu cun Jehovah hnenah a cawih ih,\nAnih in a rak peksuah mi cu a rūlsal ding.\n18 Ruahsannak a um laiah na fapa nunsim awla,\nA thih ding kha na thinlung in duh hlah seh.\n19 Thinling tuk pa cu cawhkuan a tuar ding;\nZiangahtile amah na rŭn asile, na tisal cingcing a ṭul ding.\n20 Na ni neta lamih na fimnak dingah,\nThurawnpek ngaithla awla, nun zirhnak cohlang aw.\n21 Milai thinlung ah khawkhannak tampi a um,\nSikhalsehla Jehovah-ih thurawnpek lawng a dinghnget ding.\n22 Milai sungih thil duhum cu ngilneihnak hi a si ih,\nMifarah cu thuphan pertu hnakin a ṭhasawn.\n23 Jehovah ṭihzahnak cun nunnak ah mi a hruai ih,\nCumi a neitu cu diriam zetin an um ding.\nThil ṭhalo in amah a pan lo ding.\n24 Mizāngzêl in khengkûm sungah a kut a thluah ih,\nA kâ thlentersal ding hman a paih lo.\n25 Mi hnihsanhmang cu vaw awla, mimâwl kha a fim ding;\nTheihthiamnak a neitu kha kawk awla, theihnak a ṭhenfel thiam ding.\n26 A pa tuahsetu le a nu dawisuaktu cu ningzahnak le,\nMualphonak thlentu fapa a si.\n27 Ka fapa, nun zirhnak ngaithlak bansan hnik hman,\nTheihnak ṭawngkampawl ihsin na pial ding.\n28 Theihpitu santlailo cun diknak a hnihsan ih,\nMisualrálpawlih kâ in mawhsualnak a darhzaiter.\n29 Dāntatnakpawl cu mi hnihsanhmangpawl hrangah timtuah a si ih,\nVuaknakpawl cu mi-âpawlih zāng hrangah.\n1 Sabitzu cu hmuhsuamnak suaktertu, zureu cu tawhawkbuainak suaktertu,\nZokhal cumi ih hruaipen mi cu a fim lo a si.\n2 Siangpahrang thinlingnak cu kiosa hûk bangtuk a si;\nAmah thinheng ko căwkthotu pauhpauh cu anmai nunnak dokalhin thilsual an tuah a si.\n3 Tawhawknak bansantu milai cu upattlak a si,\nZiangahtile mi-â pauhpauh in elawknak an thăwk ṭheu.\n4 Mizāngzêl cun thla a tăn ruangah alei a let lo ding;\nThlairawl khawm cān ah kut a dawh ding ih, zianghman a nei lo ding.\n5 Milai thinlung ih tumtah mi cu ti thûkpi bangtuk a si,\nAsinan theihthiamnak a neitu in cumi cu a phawrhsuak ding.\n6 Mi tampi in anmai ṭhatnak ciar an phuang ding,\nAsinan zo in so rinsantlak minung a hmu thei ding?\n7 Midingfel cu amai felfainak ah a tlanglêng.\nA falepawl cu a hnuah an hualvan a ṭha ding.\n8 Thuṭhennak tokham parih a totu siangpahrang in\nA mit in thil ṭhalo hmuahhmuah a darhter ṭheh.\n9 Zo in, «Ka thinlung ka faiter zo,\nKa sualnak ihsin ka thiang zo,» ti thei ding?\n10 bCuailung dangdang le tahnak dangdang hi\nJehovah hrangah an pahnih in bangrepin fihnungza an si.\n11 Nauhak hman hi a tuah mi a thiang maw,\nA dik maw ti a thil ti mipawl in theih a si.\n12 Theihnak hna le hmuhnak mit hi an pahnih in\nJehovah ih tuah veve mi an si.\n13 Ih duh tuk hlah, culole na farah pang ding;\nNa mit meng awla, rawl na khăwpkham ding.\n14 Thil leitu cun, «A ṭha lo, a ṭha lo,» tiah a ti;\nAsinan a fehhlo hnuah cun a tluangkhawnpi ṭheu.\n15 Sui le lung mankhung sen tampi an um,\nAsinan theihnak hmurkâ cu lung mankhung a si.\n16 Ram dang mi hrangah âmkhām tuahtuih sinfen cu la awla,\nCumi cu uirenu hrang a si tikah tiamkamnak tuah aw.\n17 Bumnak ih ngah mi rawl cu milai hrangah a thlum,\nAsinan a lehhnu ah a kâ cu lungte hrâwl in a khat ding.\n18 Khawkhannakpawl cu thurawnpeknak in an dinghnget;\nA fim mi thurawn thawn ral do aw.\n19 Kâ tam vahhmang vâktawipa in thuthuppawl a phuang;\nCuruangah mikamtam cu va kawm hlah.\n20 A pa simaw, a nu simaw camsetu cu,\nThim sahpi lakah a meito a mit ding.\n21 A hramthăwkih zamrang tukih ngah mi ro cu\nA netnakah thlawsuah a si lo ding.\n22 «Thil ṭhalo kha ka thŭngrūl ding,» tiah ti hlah.\nJehovah hngak awla, anih in a lo runsuak ding.\n23 cCuailung dangdang hi Jehovah hrangah fihnungza an si ih,\nCuaithlainak diklopawl khal an ṭha lo.\n24 Milai kekarpawl cu Jehovah ta an si;\nZiangtin so milai cun amai lamzin a theihthiam thei ding?\n25 Thil thianghlim vekih hmanhmawh tukih hlăn le,\nA hnuih a thutiampawl ruahsal ding cu milai hrangah tháng a si.\n26 Siangpahrang fim in misualrálpawl a dawihlo ih,\nAn parah fângcilnak lêngke a hrilh.\n27 Milai thlarau cu Jehovah meito a si,\nA thinlung sungmuril hmuahhmuah a hawl.\n28 Zahngainak le thudik in siangpahrang a humhim ih,\nZahngainak hmangin a laltokham a hngetter.\n29 Minopawlih ropitnak cu an thazang hi a si ih,\nPutarpawlih ceiawknak cu an lusam par hi a si.\n30 Vuaknak hriamhma in thil ṭhalo a thiangfaiter,\nVuaknak vualpawl in thinlung sungmuril a thianfai.\n20:4a lei a let lo ding: Bible san laiah cun thlatang khalah leilet in thlaici an vawrh ṭheu.\n20:10b Cuailung dangdang le tahnak dangdang: A ṭawng hrampi ah cun, «lungto pakhat le lungto pakhat, efa khat le efa khat,» ti a si. «Efa» ti ṭawngfáng hi hi tawkah a tlangpi tahnak hrangih hman a si.\n20:23c Cuailung dangdang: A ṭawng hrampi ah cun, «lungto pakhat le lungto pakhat,» ti a si.\n1 Siangpahrang thinlung cu Jehovah kut sungih a um mi tivapi bangtuk a si.\nCumi cu a duhnaknak ah a kâwiter.\n2 Milai umdān pauhpauh hi amai mit ah cun an dik ṭheh,\nAsinan Jehovah in thinlung cuai a thlai ṭheu.\n3 Raithawinak hnakin dingfelnak le diknak tuah cu Jehovah hrangah cohlantlak sawn a si.\n4 A uangaw mi mithmai, a puarthau mi thinlung le,\nMisualrálih meifar cu sual hi a si.\n5 Mitaimapaih khawkhannakpawl cun neih tamnak lamah mi a hruai taktak,\nAsinan mihmanhmawh pauhpauh cu farahnak lamah hruaiin an um taktak.\n6 Thuphan per lei hmangih ngah mi hlawnthilpawl cu,\nThihnak hawltupawlih suangtuahnak ziamrál lohli mi hi a si.\n7 Misualrálpawlih nunrawnnak cun anmah a hlorálter ding.\nZiangruangahtile dik zetih thil ti ding an êl.\n8 Mawhnak neipaih lamzin cu a kâwi;\nAsinan mithiang lawngte cu a hnaṭuan a dik.\n9 Mitawhhmang nunau thawi inn ṭawmawk hnakin,\naInn luanglu kĕlkawm ih cēn a ṭhasawn.\n10 Misualrál thinlung in thil ṭhalo a câk;\nA innhnenpa in a hmaiah duhsaknak a hmu lo.\n11 Mi hnihsanhmang cawhkuan pek a si tikah, mimâwl cu fim ko tuah a si;\nAsinan mifim nun zirh a si tikah, anih cun theihnak a ngah.\n12 Midingfel in misualrál sungkua fim zetin a ngaihtuah,\nAnmai sualralnak ruangah misualrálpawl cu a tlukter ṭheh hai.\n13 Mifarah aunak lamih a hna a phittu pauhpauh cu,\nAnmah khal an au ve leh ding ih, ngaithlaksak an si lo ding.\n14 A thupteih thilpek in thinheng a daiter ih,\nṬāng sungih pek mi nawhthuh in, thinlingnak nasazet.\n15 Midik hrangah diknak tuah cu aipuannak a si,\nAsinan mawhsualnak tuahtupawl parah siatralnak a thleng ding.\n16 Theihthiamnak lamzin ihsin a vâkvaitu milai cu\nMithi punkhawmnak ah a cawl ding.\n17 Nunnăwm duhtu cu mifarahpa ah a cang ding;\nSabitzu le hriak duhtu cu a lian dah lo ding.\n18 Misualrál cu midingfel tlennak a si ding ih,\nMirinum lo cu mifel hrangah.\n19 Mitawhhmang le thinhenghmang nunau thawi cēntlang hnakin,\nRamṭhing ih cēn a ṭhasawn.\n20 Mifim cēnnak ah haheuhtlak hlawnthil le hriak a um,\nAsinan mi-â cun cumi cu a riarálter men.\n21 Dingfelnak le zahngainak dawitu cun,\nNunnak, dingfelnak le upatnak a hmu.\n22 Mifim cu micakpawlih khawpi parah a kai ih,\nAn rinsan mi ralhruangkulh a cimter.\n23 A kâ le a lei a kiltu cun,\nBuainak ihsin a nunnak a kilhim a si.\n24 Mipuarthau le miuangaw paih hmin cu, «Mihnihsanhmang,» ti a si;\nHngal zetin a cāngvai.\n25 Mizāngzêl saduhthah cun amah a that,\nZiangahtile a kut in hnaṭuan a êl.\n26 Sunvu-in nasazetin a iksik,\nAsinan midingfel cun a pe ih, a ui lo.\n27 Misualrálpawl raithawinak cu fihnungza a si ih,\nLungput diklo thawi a hlăn tikah cun ziang tlukin nasa sinsin pei maw!\n28 Theihpitu diklo cu a hlorál ding,\nAsinan hna ih amah theitupa cun cem ni nei loin a rel ding.\n29 Misualrálpa in a mithmai a hakter,\nAsinan mifel lawngte cun a lamzin a dĭnhnget.\n30 Jehovah dokalhnak ah fimnak siseh, theihthiamnak siseh, thurawnpeknak siseh a um lo.\n31 Doawknak ni hrangah ráng cu timtuah a si,\nAsinan runsuahnak cu Jehovah ta a si.\n21:9a Inn luanglu kĕlkawm: Jew-pawl cun an inn tlun hi tlanlēn theih rāwn in an tuah.\n1 Lennak nasatak hnakin hminṭhatnak hi hril sawn ding a si,\nSui le ngun hnak khalin duhsaknak a duhum sawn.\n2 Milian le mifarah hmunkhatah an táwngaw,\nCupawl zate tuahtu cu Jehovah a si.\n3 Khawruatthiampa in thil ṭhalo a hmu cia ih a relhsan,\nAsinan mimâwlpawl cun an pahtlăng ih cawhkuan pek an si.\n4 Tăngdawrnak le Jehovah ṭihzahnak rah cu,\nLennak, upatnak le nunnak a si.\n5 Thu merhkawihmang lamzin ah hlingpawl le thangpawl an um;\nA nunnak kiltu cu cupawl ihsin hlapi ah a um ding.\n6 Nauhak cu a fehnak ding lamzin zirh awla,\nA upat tikah cumi cu a suahsan lo ding.\n7 Milian in mifarahpawl a uk ih,\nCawitupa cu a cawihtuih siahhlawh a si.\n8 Mawhsualnak a tuhtu cun riahsiatnak a at ding ih,\nA thinhengnak fungfek khal a riarál ding.\n9 Mitirhsiang cu thlawsuah a si ding,\nZiangahtile a rawl mifarah a pe.\n10 Mi hnihsanhmang kha dawihlo awla, tawhawknak a reh ding,\nA si, remawklonak le hmuhsuamawknak a cem ding.\n11 Thinlung thiang a duhtu le awkam thlum a neitu cu,\nSiangpahrang rualpi a si ding.\n12 Jehovah mit in theihnak a humhim,\nAsinan mirinum loih ṭawngkampawl cu a hlawhsamter ding.\n13 Mizāngzêl in, «Lengah kiosa a um!\nKăwtthler ah in that ding,» tiah a ti.\n14 Nunau ṭhalo kâ cu khur thûkpi a si;\nJehovah-ih camsiat mi cu cu tawkah a tla ding.\n15 Nauhak thinlung ah atnak ṭem a si;\nNunrĕmnak fungfek in cumi cu a hnen ihsin hlapi ah a dawisuak ding.\n16 A lennak pungṭhang dingih mifarah palbĕttu le,\nMilian hnenih petu cu a farah leh tengteng ding.\n17 Mifim ṭawngkampawl kha na hna tháwng awla, ngai aw,\nCule keimai theihnak lamah na thinlung pe aw;\n18 Ziangahtile na thinlung ih cumi na ret asile, thil duhnungza a si ding;\nCupawl cu na hmur hrangah timlam cia a si ding,\n19 Cutin na rinsannak cu Jehovah ah a si ding;\nTuihsun ah nangmah rori ka lo zirh a si.\n20 Na hnenah thurawnpeknak le\nTheihnak ṭha pawl ka ngan a si lo maw?\n21 Cucu thutak ṭawngkampawl an hngehzia lo theihter dingah le,\nA lo thlahtupawl hnenih thutak ṭawngkampawl ih na leh thei hainak dingah a si.\n22 Mifarah cu a farah ruangah na hlawknak dingah hmang hlah,\nMizawnzaipawl kha kulh kăwtka ah palbĕt fawn hlah.\n23 Ziangahtile Jehovah in an thuhla a relsak leh ding ih,\nAnmah lawngtupawlih nunnak a lawnsak ding.\n24 Thinsepa kawm hlah awla,\nThinso hmangpa kawm fawn hlah,\n25 Culole a nundānpawl na zir ding ih,\nNangmai hrangih thangkam na si pang ding.\n26 Kămawknak tuahtupawl lakih mi pakhat va si hlah,\nLeiba hrangih âmkhām tuahtupawl lakih mi pakhat khal;\n27 Pek ding zianghman na neih lo asile,\nZiangahso na ihkhun a lo laksak ding?\n28 Na pupápawl ih an rak phŭn mi,\nKhuahlan ramri kha ṭhawn hlah.\n29 Amai hnaṭuannak ih thiam hleice pa na hmu maw?\nAmah cu siangpahrang hmaiah a ding ding;\nMi menmenpawl hmaiah a ding lo ding.\n1 Uktu thawi rawl eitlang dingih na to tikah,\nNa hmaiah ziang a um ti kha fimkhurten zoh aw.\n2 Cule mihrawng tuk na si le,\nNa hrawk ah nâmte thun aw.\n3 A rawl thawpawl kha hahio hlah,\nZiangahtile cupawl cu bumnak rawl an si.\n4 Lian dingah a hleihluatin hnaṭuan hlah;\nNangmai fimnak hmangin sūpawk thiam aw!\n5 Thil um lo mi ah na mit na futer ding maw?\nZiangahtile lennakpawl cun thla an tuahaw tengteng ding;\nMuvanlai bangin van lamah an zamhlo ding.\n6 Mitirhfak rawl ei hlah awla,\nA rawl thawpawl khal hahio fawn hlah;\n7 Ziangahtile anih cu a thinlung sungih a ruah mi vekin a um.\nNa hnenah anih in, «Ei awla, in aw,» a lo ti,\nAsinan a thinlung cu na hnenah a um lo.\n8 Na ei zo mi bar khatte hman na luaksal ding ih,\nNa ṭawngkam thlumpawl na hmang lăk ding.\n9 Mi-â theih ah ṭawng hlah,\nZiangahtile na thufimpawl a nautat ding.\n10 Khuahlan ramri kha ṭhawn hlah awla,\nPa nei lo pawlih lópawl năwr fawn hlah.\n11 Ziangahtile anmah Tlentu cu a cak.\nAnih in nangmah dokalhin an thuhla a relsak ding.\n12 Thuzirhnak lamah na thinlung hmang awla,\nTheihnak ṭawngkampawl lamah na hna.\n13 Nauhak nunrĕmnak ah sūpaw hlah,\nZiangahtile fungfek ih na vuak khalle a thi lo ding.\n14 Amah cu fungfek in na vaw ding ih,\nA nunnak cu Sheol ihsin na runsuak ding a si.\n15 Ka fapa, na thinlung a fim a si ahcun,\nKa thinlung rori khal a aipuang taktak ding.\n16 A si, na hmurkâ in a dik mi thilpawl a rel tikah,\nKa thinlung a ai a puang ding.\n17 Na thinlung in misualpawl iksik hlah,\nCuhnakin sunnihlawh in Jehovah ṭihzahnak hrangah ṭhahnemngai sawn aw.\n18 Ziangahtile ruahsan ding na nei ih,\nNa beiseinak cu sahcat a si lo ding.\n19 Ka fapa, ngai awla, fim aw;\nCule na thinlung kha lamzin dik ah fehter aw.\n20 Sabitzu phâm mipawl lakah tel hlah,\nSa pham mipawl lak khalah.\n21 Ziangahtile zu phâm mipawl le sa phâm mipawl cu farahnak ah an thleng ding ih,\nIhhmutnak in annih cu hnipuan ṭet a hrukter ding.\n22 A lo hringtu na paih thu kha ngaithla awla,\nNa nu kha a tar tikah nautat hlah.\n23 Thutak cu lei awla, zuarsal hlah,\nFimnak, nun zirhnak le theihthiamnak pawl khal.\n24 Midingfelih pa cu nasazetin a ai a puang ding ih,\nA fim mi fāte hringtu cu a fāte parah a nuamaw ding.\n25 Na nu le na pa kha lungawi hai sehla,\nNangmah a lo hringtunu cu aipuang seh.\n26 Ka fapa, na thinlung i pe awla,\nNa mit in ka lamzinpawl zâwt seh.\n27 Ziangahtile hlawhhlâng cu khur thûkpi a si ih,\nUirenu cu tikhur fiak a si.\n28 Deh ding vekin mi a bawh fawn ih,\nMipapawl lakah mirinum lo a pungzaiter.\n29 Zo so hmakhuapit ṭheu?\nZo so riahse ṭheu?\nZo so mi va to ṭheu?\nZo so phunzai ṭheu?\nZo so săn um loih hriamhma tuar ṭheu?\nZo so mit sen ṭheu?\n30 Sabitzu hmun ih cambângpawl,\nSabitzu cawhrawi hawlih fehtupawl an si.\n31 Sabitzu kha a sen lai,\nNo sungih thlet a si lai,\nA luan ziaizo lai zoh hlah.\n32 A netnakah rul bangtukin mi a cuk ih,\nRulngân bangtukin mi a cuk.\n33 Na mit in thil maksakpawl a hmu ding ih,\nNa thinlung in thil ṭhalo pawl a ṭawngsuak ding.\n34 A si, tifinriat sungih a zautupa bangtuk na si ding,\nAsilole lăwng puanzarnak băn zim parih zautupa bangtuk.\n35 Nang in, «Annih in in rak vel, asinan hriam ka si lo;\nAnnih in in rak vua, asinan ka theitham lo.\nInsal ding mi hawl dingah, ziang tikah so ka ṭhangharh ding?» na ti ding.\n1 Miṭha lo pawl iksik hlah awla,\nAn hnenih um ding khal duh fawn hlah.\n2 Ziangahtile an thinlung in nunrawnnak ding khua an khâng ih,\nAn hmurkâ in buainak thu an rel.\n3 Fimnak hmangin inn cu sak a si ih,\nTheihthiamnak in cumi cu dĭnhngeh a si.\n4 Theihnak in pindanpawl cu a khatter,\nA sunglawi mi le a duhnung mi lennak hmuahhmuah thawn.\n5 Mifimpa cu a cak,\nA si, theihnak neipa in a thiltitheinak a ṭhangter.\n6 Ziangahtile thurawnpek fim in ral na do pei,\nThurawnpetu tamnak ah himnak a um.\n7 Fimnak cu mi-â hrangah a sâng tuk;\nKulh kăwtka ah a kâ a âng lo.\n8 Thil ṭhalo tuah ding tumtu cu,\nMi phiarthuptu tiih kawh a si ding.\n9 Atnakih khawkhannak cu sual a si ih,\nMi hnihsanhmang cu minungpawl hrangah fihnungza a si.\n10 Harsatmangbang ni ih na căuh asile,\nNa thazang a mál a si.\n11 Thihnak lamih dirh mipawl cu runsuak awla,\nThah dingih thlûk mipawl kha dirkir aw.\n12 Nannih in, «Himi cu kan thei hrimhrim lo,» nan ti a si ahcun,\nThinlung cuaithlaitupa in cumi cu a ngaihtuah lo ding maw?\nNa nunnak kilhimtupa cun cumi cu a thei lo ding maw?\nCule anih in mi kip anmai thil ti bangtukin a rūl leh lo ding maw?\n13 Ka fapa, khuaitizu ei aw, ziangruangahtile cumi cu a ṭha a si,\nCule na kâ ih a thlum mi khuaithlar khal.\n14 Cuvekin fimnakih theihnak cu na nunnak hrangah a si ding.\nCumi na tawnngah asile, ruahsan ding a um ih, na beiseinak cu sahcat a si lo ding.\n15 Maw misualrálpa, midingfel cēnnak kha bawhthup hlah.\nA cawlhhahdamnak hmun kha tisiat hlah.\n16 Ziangahtile midingfelpa cu vei sarih a tlu ding ih,\nA thosal ding,\nAsinan misualrál cu vanduainak ah a tlu ding.\n17 Na ral a tlûk tikah lungawiaipuangin um hlah,\nA rilhbah tikah na thinlung lungawi hlah seh.\n18 Culole Jehovah in cumi cu a hmu ding ih, aa lung a hmui lo ding;\nCule amah hnen ihsin a thinlingnak a sūpsal pang ding.\n19 Miṭha lo pawl ruangah thinsoin um hlah awla,\nMisualrálpawl iksik fawn hlah.\n20 Ziangahtile miṭha lopaih hrangah cun ruahsan ding a um lo;\nMisualrálpaih meito cu a mit ding.\n21 Ka fapa, Jehovah le siangpahrang ṭihzah aw;\nThlengawkhmangpawl va kawm hlah.\n22 Ziangahtile an vanduainak cu rinlopiah a thleng ding ih,\nAn pahnih ih an thlenter thei mi siatralnak cu zo in a thei?\n23 Himi thilpawl khal hi mifim thusim mi an si:\nThuṭhennak ih thleidăn neih a ṭha lo.\n24 Misualrál hnenih, «Nangmah cu midingfel na si,» a titupa cu,\nMinungpawl in an camse ding. Miphunpawl in amah cu an fih ding.\n25 Asinan misualrál a kawktupawl cu năwmawknak an nei ding ih,\nAn parah a ṭha mi thlawsuah a thleng ding.\n26 Thulehnak dik petu in hmurkâ a hnam.\n27 Leng lamih na hna tifel aw,\nLó ah ziangkim tifel thluh aw;\nCule cuihhnu ah nangmai inn sak aw.\n28 Săn um loin na innhnen dokalh zawngin theihpitu va si hlah,\nZiangahtile nangmai hmurkâ in na bum ding maw si?\n29 «Amah in ka parih a rak tuah vekin,\nA parah ka tuah ve ding.\nAmai hnaṭuan bangtukin milaipa cu ka lehrūl ding,» ti hlah.\n30 Mizāngzêlpaih ló kiangah ka va feh ih,\nTheihthiamnak nei lo milaipaih sabit hmuan kiangah;\n31 Cule ngai hnik, cumi cu hlingrûl in a khat ṭheh;\nA ló hmai cu thaihliak in a khat;\nA ló lunghruang a cim.\n32 Cumi ka hmu tikah fimkhur zetin khua ka ruat;\nCumi cu ka zoh ih nunzirnak ka ngah:\n33 Málte sung itthatin, málte sung sing duakin,\nKut băwmin it duak hnik;\n34 Na farahnak cu khualtlawng mi bangin le,\n24:18a a lung a hmui lo: A ṭawng hrampi ah cun, «mithmuh ah thil ṭhalo a si,» ti a si.\nHezekiah-ih Milaipawlih Ngansâwng mi Solomon Thufim\n1 Hipawl khal hi Solomon-ih thufimpawl,\nJudah siangpahrang Hezekiah-ih milaipawl ih an ngansâwng mi a si.\n2 Thuhla thuh hi Pathian ropitnak a si,\nAsinan siangpahrangpawlih ropitnak cu thuhla hawlsuah hi a si.\n3 Vanpawl an sâng ih leilung a thûk vekin,\nSiangpahrangpawlih thinlung cu zawihnitsuah theih a si lo.\n4 Ngun ihsin a êk lahlo awla,\nSodengpa in bungbel ah a tuah thei ding.\n5 Siangpahrang hmai ihsin misualrál lahlo awla,\nDingfelnak in a laltokham cu dĭnhngeh a si ding.\n6 Siangpahrang hmaika-ah nangmah le nangmah cawisâng aw hlah awla,\nMiropi dinnak ah va ding hlah;\n7 Ziangahtile na hmuh dah mi mizahum hmaiih lo niamter hnakin,\nNa hnenah anih in, «Hi tawkah hung so aw,» a lo ti cu a ṭhasawn.\n8 Thuṭhennak ah hmanhmawh tukin thuhla thlĕn hlah;\nZiangahtile na innhnenpa in na ning a lo zahter tikah,\nA netnakah ziang na cang ding?\n9 Na thubuai cu na innhnen thawn relfel uhla,\nThuthup cu mi dang hnenah phuang hlah.\n10 Culole cumi a theitu in na ning a lo zakter ding ih,\nNa hmin a se tâtâ ding.\n11 A cān teih ṭawng ding mi cekci ṭawngkam cu,\nNgunkûalpawl parih sui epălpawl vek a si.\n12 A fim mi mi kawktu cu thulung mi hna ih\nSui hnakhaih le sui hlirhlăng ceiawknak bangtuk a si.\n13 A thlahtupawl hrangih palai rinum cu,\nThlairawl khâwm tikcucān ih vurdai bangtuk a si,\nZiangahtile a pulepawlih thinlung a nuamter.\n14 Pe si loih pe vekih tluangkhâwngtu pauhpauh cu,\nRuah tel lo khawdur le thli bangtuk an si.\n15 Zāwitheinak hmangin uktu cu lēmngah a si ih,\nAwka nêm in ruh a khiak.\n16 Khuaitizu na hmu maw?\nNa ṭul zât lawng ei aw,\nCulole a lo ngei tuk ding ih, na luak pang ding.\n17 Na innhnenpaih inn ah leng tam tuk hlah,\nCulole a lo ning ding ih a lo hua pang ding.\n18 A innhnen dokalh zawngih theihpitu diklopa cu,\nTalhtum, ralnâm le thálfung zúm bangtuk a si.\n19 Buai cān ih rinum lo pa rinsan cu,\nA sia mi ha le a thîr mi ke bangtuk a si.\n20 Thinbāng hnenih hla va saktu cu,\nThlatâng cān ih sinfen phawih le sawda parih sabit ti thûr vek a si.\n21 Na ral a ril a rāwn asile, ei ding rawl pe aw;\nCule a ti a hāl asile, in ding tidai pe aw;\n22 Ziangahtile cutin a lu parah meiling na pêng a si ding ih,\nJehovah in lawmman a lo pe ding.\n23 Sak lam thli in ruah a keng ih,\nMi relsiatnak lei in thinheng mithmai.\n24 Mitawhhmang nunau thawi inn ṭawmawk hnakin,\n25 A dai mi ti cu a car mi dang hrangah a si vekin,\nRam hlapi ihsi thuthangṭha khal a si.\n26 Misualrál hmaiih a tlu mi midingfelpa cu,\nCirhti nâwi le tikhur bawrhhlawh bangtuk a si.\n27 Khuaitizu tam tuk ei a ṭha lo;\nMai hrangih cawimawinak hawl cu cawimawinak a si lo.\n28 Amai thinlung a uk lo tu cu,\nKulh băl mi khawpi bangtuk a si.\n25:24a Inn luanglu kĕlkawm: 21:9 simfiangnak zoh aw.\n1 Ṭhâl cān ih vur le thlairawl khâwm cān ih ruah vekin,\nUpatnak cu mi-â hrangah a mil lo.\n2 Vâte vâkvai vekin le peleng zam vekin,\nSăn um loih camsiatnak cu a hlawhtling lo ding.\n3 Ráng hrangah vuaknak hri, lāk hrangah kâkharh,\nCule mi-â zāng hrangah fungfek.\n4 Mi-â kha amai atdān zulhin let hlah,\nCulole nangmah khal amah vek na si pang ding.\n5 Mi-â kha amai atdān phu tawkin let aw,\nCulole amai mit ah mifim a si pang ding.\n6 Mi-â kut ih thucah a kuattu cun,\nAmai ke a tán ih, nunrāwnnak a in a si.\n7 Kebái ke cu hmantlak an si lo,\nMi-âpawl kâ ih ṭawngṭhimnak cu cuvek a si.\n8 Mi-â hnenih upatnak petu cu,\nHerhli ih lunghlûm ṭembĕttu bangtuk a si.\n9 Mi-âpawl kâ ih thufim cu,\nZuri kut suntu hling bangtuk a si.\n10 Mi hmuahhmuah hmabaihtu thálsaitu cu,\nMi-â hlawhfa ih latu le mivaktawi hlawhfa ih latu thawn an bangaw.\n11 Amai luak lamih uico a kirsal vekin,\nMi-â cun a atnak a nawlhsal rero.\n12 Amai mit ih mifimpa na hmu maw?\nCu pa hrang hnakin mi-â hrangah ruahsannak a um sawn.\n13 Mizāngzêl cun, «Zinpi ah kiosa a um!\nKăwtthler ah kiosa a um,» tiah a ti.\n14 Kăwpza parah sângka a herawk vekin,\nMizāngzêl cu a ihkhun parah.\n15 Mizāngzêl in khengkûm sungah a kut a thluah ih,\n16 Fim zetih thu a let theitu mi pasarih hnakin,\nMizāngzêl cu amai mit ah a fimsawn.\n17 A hrawlhawk venak ding um riai si loih feh phahih mi thu va êltu cu,\nUico a hna ih kaitu vek a si.\n18 Meisêr, thálfungpawl le thihnak thawi mi ṭhihṭhaihtu mimawlh cu,\n19 Amai innhnen bum tahratih, «Ka lo capoh men!» a titupa bangtuk a si.\n20 Thing umlonak hmun ah, meisa a mit;\nCule kâ tam vahhmang umlonak ah sualawknak a reh.\n21 Meiling cu meihol vâmtertu le thing cu meialhtertu a si vekin,\nMitawhhmangpa cun sualawknak a alhter.\n22 Kâ tam vahhmangih ṭawngkampawl cu rawl thaw bangtuk a si ih,\n23 Hmurkâ thlum naih thinlung sualrál cu,\nNgun êk hnih mi leibel bangtuk a si.\n24 Mihuatu cun, a mi huatnak kha a hmurkâ in a thup ih,\nAmai sungah bumnak a khawlkhawm;\n25 Ngilnei zetih a ṭawng tikah, cu pa cu zum hlah,\nZiangahtile a thinlung sungah thil fihnungza pasarih an um;\n26 A mi huatnak kha bumnak in khuh hmansehla,\nA sualralnak cu mipungkhawm hmaiah phuanlăng a si ding.\n27 Khur laitu pauhpauh cu cumi sungah an tla ding ih,\nLung hriltu cu amai parah a rīlsal ding.\n28 Thuphan perhmang lei cun amai bum mipawl kha a hua ih,\nKamnâl in siatralnak a thlĕn.\n1 Thaisun thu ah tluangkhâwng hlah,\nZiangahtile cuih ni in ziang a suahpi ding ti na thei lo.\n2 Nangmai kâ si loin, mi dang in lo lawm seh;\nNangmai hmurkâ si loin, mikhual in.\n3 Lung cu a rit ih, vunnel in khīng a nei,\nAsinan mi-â thinlingnak cu, cute pahnih hnakin a ritsawn.\n4 Thinlingnak cu a hrohrang ih, thinhengnak cu a rapthlak,\nAsinan zo so thîksiatnak hmaiah ding thei ding?\n5 A thupteih duhdawtnak hnakin,\nLanghngân kawknak a ṭhasawn.\n6 Rualpi ih hriamhmabaihnak cu rintlak a si,\nAsinan ral ih hnămnak cu bumnak a si.\n7 A pumpuar mi cun khuaithlar kha a luak a suak,\nAsinan a rilrâwng mi hrangah cun thil khâ tinkim in a thlum.\n8 Amai hmun ihsin a vâkvai mi pa cu,\nA bu ihsin a vakvai mi vâte bangtuk a si.\n9 Hriak le rimhmui in thinlung a nuamter ih,\nRualpi ih thlumnak cu thinlung tak ih a thurawnpeknak ihsin a si.\n10 Nangmai rualpi le na paih rualpi thlauthla hlah awla,\nNa vanduai ni ah na unaupaih inn ah feh fawn hlah;\nHlápi ih maih unaupa hnakin,\nKiangnai innhnen a ṭhasawn.\n11 Ka fapa, keimah i hmuhsuamtu ka leh theinak dingah,\nKa thinlung lungawiter aw.\n12 Khawruatthiampa in thil ṭhalo a hmu cia ih a relhsan,\n13 Ram dang mi hrangah âmkhām tuahtuih sinfen cu la awla,\n14 Zingpit teah thoin, aw ring zetih a rualpi thlawsuah a petu,\nCumi cu cu pa hrangah camsiatnak ih siar a si ding.\n15 Ruah cēn zet ni ih catbang loih inn zŭn le,\nMitawhhmang nunau an bangrep;\n16 Cu nu kham cu thli kham vek le,\nA vawrh lam kut ih hriak hum vek a si.\n17 Thir in thir a tathriam,\nCuvekin mi pakhat in a dang mi pakhat a tathriam.\n18 Theipi kung a fingkhawitu pauhpauh cun a rah an ei ding;\nCuvekin a pu fingkhawitu cu sunlawih a si ding.\n19 Tidai ah hmel a kēlih a lăng vekin,\nMilai thinlung in milai a phuanglang.\n20 Sheol le aAbaddon cu an khăwpkham dah lo,\nCuvekin milai mit khal a khăwpkhâm dah lo.\n21 Thenfainak bel cu ngun hrangah a si ih, thŭkmei cu sui hrangah a si,\nCule milai cu mi dang in amah an faknak ihsin tah a si.\n22 Mi-â cu fâng thawn lung rialdipnak ah rial hman awla,\nA atnak cun a suahsan cuang lo ding.\n23 Na rante rual dinhmun theifiang awla,\nNa ranpi rual khal ṭhaten zoh aw.\n24 Ziangahtile lennak cu kumkhaw hrang an si lo ih,\nLallukhum khalin san hmuahhmuah a daih lo.\n25 Hrampi a ziamrál tikah, hrampi note an ṭo ih,\nTlang ih hramhringpawl cu lakkhawm an si.\n26 Tuufa nopawl in na hnipuan an lo tum ding ih,\nMepapawl in na ló man.\n27 Na rawl hrangah,\nNa sungkaw rawl hrangah me hnawi haidaih na nei ding ih,\nNa siahhlawh nunaupawl cawmnak khalah.\n27:20a Abaddon: Siatralnak.\n1 Misualrál cu zohman ih dawi loin a tlân,\nAsinan midingfelpawl cu kiosa vekin an ral a ṭha.\n2 Rammipawl dānpahbălnak ruangah, uktu tampi an um phah;\nAsinan theihthiamnak le theihnak neitupa zarah,\nA dinghnget vivo ding.\n3 Mifarah palbĕttu mifarahpa cu,\nThlai siatsuah thluhtu a nasazet mi ruah bangtuk a si.\n4 Dān thlauthlatupawl cun misualrál an thangṭhat,\nAsinan dān thluntupawl cun cupawl cu an do.\n5 Miṭha lo pawl cun dik zetih thuṭhennak an theithiam lo,\nAsinan Jehovah hawltupawl cun ziangkim an theithiam.\n6 Lian cingih hlohthlau hnakin,\nFelfai zetih nungtu mifarah a ṭhasawn.\n7 Dān a thluntu pauhpauh cu fapa fim an si,\nAsinan rawl phâmpawlih hawipi cun a pa a ning a zakter.\n8 Sum pung le a faṭhang diklo zetih ngahtu cun,\nMifarah zangfahtu hrangah a khawlkhawm a si.\n9 Dān ngaithlaknak ihsi a hna a herpêngtu cu,\nA thlacam hman kha fihnungza a si.\n10 A ṭha lo mi zin ih mifel fehpêngtertu pauhpauh cu,\nAnmai khur sungah anmah rori an tla ding.\nSawihnăwm kâi lo pa cun thil ṭha a ro ah a co ding.\n11 Milianpa cu amai mit ah cun a fim,\nAsinan theihthiamnak nei mifarahpa in amah cu a hmutlăng.\n12 Midingfelpawl nehnak an co tikah, ropitnak nasatak a um;\nAsinan misualrálpawl an dinsuah tikah, mi an relh.\n13 Amai dānpahbălnakpawl a thuptu cu a hmuingil lo ding,\nAsinan zokhal sualphuang ih tlansantu cun zahngainak a co ding.\n14 Pathian ṭihzahnak a nei camcintu cu mithlawsuak a si,\nAsinan a thinlung a haktertu cu vanduainak sungah a tla ding.\n15 Mifarah tlunih uktu sualrál cu a hûk mi kiosa le,\nA vâktawi mi savâwm bangtuk a si.\n16 Theihthiamnak tlasam uktu cu nasazetih mipalbĕttu a si,\nAsinan diklo zetih sum ngah huatu cu a nunkhua a sau ding.\n17 Mi dang thisen suahnak phurrit phurtu cu, khur sungah a tlânlut ding;\nZohman in bawm hlah hai seh.\n18 Sawihnăwm kâi lo teih a fehtu pauhpauh cu rŭn an si ding,\nAsinan a fehpêngtu cu rinlopiah a tlu ding.\n19 Amai ló a lettu cun rawl khawpkhâm a ngah ding,\nAsinan thulolak thil a thluntu cu a fahrah zet ding.\n20 Mirinumpa cu malsawm vur a si ding,\nAsinan lian dingih hmanhmawhtu cu hrem loin a lan lo ding.\n21 Mi thleidăn neih cu a ṭha lo,\nZiangruangahtile sang phel pakhat ruangah milai in dān a pahbăl ding.\n22 A ṭha lo mi mit neitupa cu lian dingin a hmanhmawh ih,\nA parah farahnak a thleng ding ti a ruat lo.\n23 Lei ih mi fakpawrh mentu hnakin,\nMi kawktu in lehhnu ah duhsaknak a hmu tamsawn ding.\n24 A pa simaw, a nu simaw a suam ih,\n«Hi cu dānpahbăl a si lo,» titu pauhpauh cu,\nSiatsuahtuih hawipi an si.\n25 Mipuarthau in tawhawknak a căwktho,\nAsinan Jehovah a rinsantu cu a hmuingil ding.\n26 Amai ruahnak a rinsantu cu mi-â a si,\nAsinan zokhal fim zetih a nungtu cu runsuah a si ding.\n27 Mifarah bāwmtu cu a tlasam lo ding,\nAsinan hmu lo vekih umsantu cun camsiatnak tampi a co ding.\n28 Misualrálpawl an dinsuah tikah, minungpawl an relh;\nAsinan an hlohral tikah, midingfelpawl an pungṭhang.\n1 Kawk leuhleuh cingih, a ring khăwngtertupa cu,\nRinloparalah a hlorál ding ih, damter a si nawn lo ding.\n2 Midingfelpawl thuneitu an si tikah, mi senpi an ai a puang;\nAsinan misualrálpa in a uk tikah cun mi senpi an aihram.\n3 Fimnak a duhtu pauhpauh cun an pa an aipuangter,\nAsinan hlawhhlângpawlih hawipi cun a neihnunnak a thehral.\n4 Siangpahrang in thuṭhennak dik in ram a dĭnhnget,\nAsinan nawhthuh eitupa cun ram a siatter.\n5 A innhnen fakpawrhtupa cun,\nA ke hrangah sûr a zâr a si.\n6 Miṭha lo pa cu dānpahbălnak in a awk,\nAsinan midingfel cu hla a sak ih a ai a puang.\n7 Midingfel in mifarah hmakhua a ngaihtuah,\nAsinan misualrál cun cuvek ngaihtuahnak a theithiam lo.\n8 Mi hnihsanhmangpawl in khawpi an kāngter,\nAsinan mifimpawl cun thinlingnak an daiter.\n9 Mifimpa le mi-âpa an tawhawk tikah,\nMi-âpa a thin a heng ih a sursēk, cu tawkah daihnak a um lo.\n10 Thisen suahhmangpawl cun sawihnăwm kâi lo pa an hua,\nAsinan mifelpawl in a nunnak ding an tawlrelsak.\n11 Mi-â cun a thinhengnak a phawrhsuak ṭheh,\nAsinan mifim cun a sûp.\n12 Uktu in thuphanpawl a ngaihven asile,\nA kut hnuaiih mi hmuahhmuah cu misualrál ah an cang.\n13 Mifarahpa le mipalbĕttu hmunkhatah an táwngaw:\nJehovah in an pahnih in an mit a vângter veve.\n14 Mifarah parih thudik thawi thu a ṭhentu siangpahrang cu,\nKumkhuain a laltokham dĭnhngeh a si ding.\n15 Fungfek le kawknak in fimnak a pe,\nAsinan nauhak amah teih tān mi cun a nu hnenah ningzahnak a thlĕn.\n16 Misualrálpawl an karhzai tikah, dānpahbălnak a karh,\nAsinan midingfelpawl in an tlûk kha an hmu ding.\n17 Na fapa nunrĕm awla, anih in cawlhhahdamnak a lo pe ding,\nA si, thinnăwmnak a lo pe ding.\n18 Thuphuan umlonak ah, mipi an dâwngdah,\nAsinan dān a thluntu cu mithlawsuak a si.\n19 Siahhlawh cu ṭawngkam menin nunrĕm theih a si lo ding;\nZiangahtile a theihthiam hmanah a ngaihsak lo ding.\n20 A ṭawngkampawl ih hmanhmawh mi pa na hmu maw?\n21 A siahhlawh a nauhak lai ihsi a duattu cun,\nA netnakah cu pa cu a fapa vekin a nei ding.\n22 Mithinhengpa cun tawhawknak a căwktho ih,\nThinso hmangpa in dānpahbălnak tampi a tuah.\n23 Milai hngalnak in amah cu a dirthla ding,\nAsinan thinlung tăngdawr mi cun upatnak a hmu ding.\n24 Fifir thawi ṭangtlangtu pauhpauh cu anmai nunnak an hua a si,\nAnih in sesămnak a hna in a thei nân, zianghman a phuang lo.\n25 Milai ṭihnak ah tháng a um,\nAsinan zokhal Jehovah rinsantu cu an him ding.\n26 Mi tampi in uktu ih duhsaknak an hawl,\nAsinan milai hrangih thuṭhennak dik cu Jehovah hnen ihsin a si.\n27 Midik lo pa cu midingfel hrangah fihnungza a si ih,\nUmdān ih mifel cu misualrál hrangah fihnungza a si.\n1 Jakeh fapa, Agur-ih ṭawngkampawl, a ṭawngsuah mipawl cu, hi pa in Ithiel hnen, Ithiel le Ukal hnenah a rel.\n2 Thungaiten kei cu mi dang hnakin ka cŭt sawn ih,\nMilai theihthiamnak khal ka nei lo.\n3 Fimnak ka rak zir lo ih,\nMi Thianghlim-ih theihnak khal ka nei fawn lo.\n4 Zo so van ah hung kai ih ṭumsal?\nZo so mai kuttum sungih thli khâwl?\nZo so sinfen in tidai fûn?\nZo so leilung dĕng hmuahhmuah rak dĭn?\nA hmin cu ziang a si ih, a Fapaih hmin cu ziang a si,\nNa rel thei maw?\n5 Pathian kamsuakthu tinkim cu a thiang.\nAnih cu amah hnenih răwltupawl hrangah ralphaw a si.\n6 A ṭawngkampawl bêt hlah,\nCulole a lo kawk ding ih,\nNangmah kha thuphan per na si ti hmuhsuah na si ding.\n7 Thil pahnih na hnenah ka lo dil,\nCupawl cu ka thih hlanah i êl hram hlah aw:\n8 Ka hnen ihsin diklonak le thuphan pernak lahlo aw.\nFarahnak siseh, lennak khal siseh i pe hlah.\nKa covo tawk rawl in i câwm aw.\n9 Culole ka nei tam tuk ding ih ka lo hnáwng ding,\nCule, «Jehovah cu zo a si,» ka ti pang ding.\nAsilole ka farah tuk ding ih, fi ka fir pang ding,\nCule ka Pathian hmin ka bawrhbangter pang ding.\n10 A pu hnenah siahhlawh kha hēk hlah,\nCulole a lo camsiat ding ih, mimawh ih hmuh na si pang ding.\n11 A pa camsiat ih a nu malsawm lo tu,\nSan khat minung an um.\n12 Amai mit ih thiangfai ih,\nA bawrhhlawhnak a khawlhfai lo tu san khat minung an um.\n13 San khat minung an um, aw, an mit cu ziang tlukin a sâng!\nAn mittlângpawl khal an sângter.\n14 Leilung ihsin mifarahpawl le,\nMinungpawl lak ihsin miṭulsampawl zawnzaiter dingah,\nAn hápawl ralnâm bangtuk a si mi le,\nAn hnuai lam hapawl nâmte bangtuk a si mi san khat minung an um.\n15 «I pe aw,» «I pe aw,» titu cāngvăt in fanu pahnih a nei.\nKhăwpkham ti nei lo mi thil pathum an um,\n«A tawk thlang,» ti dah lo tu thil pali an um:\nA cíng mi sūl,\nTidai khăwpkham lo tu leilung le,\n«A tawk thlang,» ti dah lo meisa tla an si.\n17 A pa hmuhsuamtu le,\nA nu hnihsantu mit cu,\nPhaikuam tlangâkpawl in an phawrhsuak ding ih,\nCumi cu muvanlai nopawl in an ei ding.\n18 Ka hrangah a mak tuk mi thil pathum an um,\nA si, ka theihthiam lo mi thil pali tla:\n19 Van ih muvanlai lamzin,\nLung parih rul lamzin,\nTifinriat ih lăwng lamzin le,\nFala le tlangval fehnak lamzin.\n20 Himi hi uirethmang nunau umdān cu a si:\nA ei ih, a kâ a hnulfai,\nCule, «Sualralnak zianghman ka rak tuah lo,» tiah a ti.\n21 Thil pathum ruangah leilung a khūr,\nA si, thil pali a tuar thei lo:\n22 Siahhlawh kha siangpahrang a si tikah,\nRawl in mi-â a pum a puar tikah,\n23 Duhtu nei lo nunau in pasal a neih tikah le,\nA piih ro cotu siahhlawh nunau tla an si.\n24 Leilung parah a fate mi thil pali an um,\nAsinan cupawl cu maksak zetin an fim:\n25 Sihtepawl hi cak lo an si,\nCutisikhalsehla ṭhâl cān ah an rawl an khâwl;\n26 Shafanpawl cu cak lo zet an si,\nCuticingin lungkhām lakah an umnak an tuah;\n27 Kharbawkpawl in siangpahrang an nei lo,\nCuticingin an zaten a rual a rual in an feh;\n28 Dĕkdēr cun a kut in thiam zetin a pāwktâng ih,\nSiangpahrang innpawl ah a um.\n29 Zahum zetih a fehtu thil pathum an um,\nA si, zahum zetih tlanglêng thil pali an um:\n30 Ramsa lakih a cak zet mi le dungsip dah lo kiosa,\n31 Raldonak ráng,\nCule amai zawngih a ralkap burpi um ringring siangpahrang tla an si.\n32 Nangmah le nangmah na khaisanawknak ih na rak at asile,\nAsilole thil ṭhalo tuah na tumthup asile, na kâ hup aw.\n33 Căwh mi hnawi in thāwphāt a suahter ih,\nHnar hmuainak in thi a suakter,\nCutivekin thinling dingih turhnawhnak in tawhawknak a suakter.\nSiangpahrang Lemuel Nuih Ṭawngkampawl\n1 A nu in amah a zirh mi ṭawngkampawl, Siangpahrang Lemuel-ih thusim mipawl:\n2 Ziangso, ka fapa?\nZiangso, ka rilrah fapa?\nZiangso, ka thutiam fapa?\n3 Na thazang kha nunau hnenah pe hlah awla,\nNa cahnak kha siangpahrangpawl siatsuahtu hnenah pe fawn hlah.\n4 Maw Lemuel, cumi cu siangpahrangpawl hrangah a si lo,\nSabitzu in hi siangpahrangpawl hrang a si lo ih,\nZureu in hi uktupawl hrang a si fawn lo.\n5 Culole an in ding ih thusuah mi dān an hngilh ding,\nCule zăwnzaih tuar mipawl hmuahhmuah ih diknak an merhkâwi pang ding.\n6 A thi cuahcopa hnenah zureu pe awla,\nLungkuai mipawl hnenah sabitzu pe aw.\n7 Anih in in sehla a farahnak hngilh seh,\nCule a mangbangvansannak cîng nawn hlah seh.\n8 Ṭawng thei lo pawl hrangah na kâ âng aw,\nThi dingih ruat mipawl hrang khalah.\n9 Na kâ āng aw, dingfel zetin thuṭhen awla,\nMifarah le miṭulsam covo hrangah dilsak aw.\n10 Zo in so nupi ṭhaṭhum a hmu thei ding?\nA man cu lung mankhung senpawl hnakih tlunpi ah a si.\n11 A pasal thinlung in cu nu cu a rinsan ih,\nA pasal cun thil ṭha zianghman a tlasam lo ding.\n12 A damsung ni hmuahhmuah a pasal hrangah thil ṭhalo si loin,\nThil ṭha a tuah.\n13 Sahmul le pat a hawl ih,\nA kut in aipuang zetin a ṭuan.\n14 Anih cu sumdâwng lăwngpawl bangtuk a si,\nHlâpi ihsin a rawl a rak keng.\n15 Khawvâng hlanah a tho ih,\nA sungkuapawl hrangah rawl le,\nA siahhlawh nunaupawl hrangih covo a pe.\n16 Ló a ngaihtuah ih a lei;\nA hlēp mi in sabit hmuan a tuah.\n17 Cahnak in a tâi a ṭemaw ih,\nA bānpawl a cakter.\n18 A sumdawnnak a ṭha ti a theingah ih,\nZan ah a meito a mit lo.\n19 Pat hmawihnak lamah a kut a suah ih,\nA kut in pat hmawihnak a hûm.\n20 Mifarah a kut in a bawm,\nA si, miṭulsam a kut in a ṭanpi.\n21 A sungkua hrangah vur a ṭih lo,\nZiangahtile a sungkuapawl hmuahhmuah cu hnipuan senlar an hruk ṭheh.\n22 Amai hrangah tăngphah khuh a tuah;\nA hnipuan cu puan nem páte le sendup an si.\n23 Ram upapawl lakih a to tikah,\nA pasal cu kăwtka ah mi theih mi a si.\n24 Patzai fêmte in sinfen a tuah ih a zuar,\nCule sumdâwngpawl hrangah taikhappawl a pe hai.\n25 Cahnak le upatnak cu a hnipuan an si;\nA ra lai ding mi tikcucān ah anih cu lungawiaipuangin a um ding.\n26 Fimnak thawn a kâ a āng ih,\nA lei ah ngilnei zetih zirhnak a um.\n27 A sungkuapawlih umdānpawl ṭhaten a zoh ih,\nZêtnak rawl a ei lo.\n28 A falepawl an tho ih amah cu mithlawsuak tiah an ko,\nA pasal khal in, cule a lawm:\n29 «Fanu tampi in ṭha zetin an rak ṭuan,\nAsinan nang in an zaten na hleih ṭheh hai,» tiah a ti.\n30 Duhumnak cu bumhmang a si ih, hmelṭhatnak cu zianghmanlo men a si,\nAsinan Jehovah ṭihzahtu nunau cu lăwm a si ding.\n31 A kutsuak rah kha amah pe uhla,\nAmai hnaṭuanpawl in kăwtka ah amah lāwm hai seh.


Falam khuasung ah Ki-law pawl a burbur in an lut – Ethuthang\nFalam khuasung ah Ki-law pawl a burbur in an lut\nJune 8, 2018 Iris Hnem\nJune 6 zaan le June 7 zinglam ah Ki-law (vate) pawl a burbur in Falam khuasung ah an lut tiah theih a si.\nJune 6 zaan nazi 9 hrawng ihsin vankau tlaang, FBC biakinn kiangkap le Balai veng tlunvan ah an zam ciamco ih an ai awn tla cu a ringzet tiah a theitu pawl cun an sim.\nAwnai a theitu zingpit thlacam fehtu pitar pakhat cun, “Lai daan ah atu bangtuk in Ki-law pawl khuasung ah a burbur in an lut a si le tlaang ah raal pawl an ra tinak a siih nehnak ding hrangah napi`n thlacam daan a si” tiah a sim.\nMyanmar vate pawlkom ih ṭuanvo neitu U Myint Swe hnen ah CH daily news in thu an sut tik ah, “kan ram ih nikhua thleng aw caan a kim tikah vate pawl hmunkhat ihsin hmunkhat ah an umhmun an thleng aw ringring. Thlatang ih umhmun a ṭhawnmi vate le atu bangtuk Fur caan ih ṭhawn awmi vate, ṭhaal caan ih hmun ṭhawnmi vate tiin a tlaangpi thu in phunthum kan nei” tiah U Myint Swe in a sim.\nCCIT tlawng sayakyi Rev. Dr. Joel Za Hlei Kap cun, “Fur caan cu Ki-law suahvah caan a si. Hramlak ah ei ding ṭhiṭha a um nawnlo ruangah inn an pan tla a si thei. Cun, khuasung ah vate kan saai nawnlo vivo, eco friendly life kan si deuh vivo tikah milai umnak inn lam sawn ah himnak an hawl tla a si thei” tiah a sim.\n← Mars leisen par ah thil hmudah keellomi thil danglam hmusuak : NASA\nVanzam par ihsin a tlak mi EK in a tla ngah →


VCTH | Author Archives | 468\nHome » Entries posted by vcth (Page 468)\nLungkuai Tumruh I\nPosted on November 20, 2009 by vcth and saved under Nunthuleng\nKa hmin cu Tum Sang ti asinan ka nauhak laiah ka lung a ruh deuh si hmang rualpi hrekkhatin hitin in sawi theu; Tum Ruh na nu ruh, na pa ruh, hmuan thlang ih su ruh su ruh, Arte lu su ruk ro. Cutincun, ka hmin cu, ziangruangah ti ka…\nComments Off on Lungkuai Tumruh I / Continue reading →\nPosted on November 18, 2009 by vcth and saved under Biazai\nMary H.Sui Ka sen ihsin ka vak ka tawiKhui hmun so ka thlenTheifiang loin maw ka umKa nu’h ṭanghlum ngaiin Hung upa deuh ing khawhUmnak hmun tha nei lo’nVahvaihnak ram leitlunahKa nu’h ṭanghlum khuiahMiin in sut khuiah na um!Tong theilo bang kaa anglo tenKa umnak hmun simfiang theilo’nKa nu’h ṭang…\nComments Off on Nu’h ṭanghlum / Continue reading →\nPeh-leh-ding! Nauhaknu’h thuanthu\nPosted on November 16, 2009 by vcth and saved under Biazai\nA nu’h inn a suahsannak a rei zoChindwin tivapi a tannak a reithlangNauhaknu Cerek um lo Meithal thawn ramthar lak dingin…Nauhak nu A nu’h inn a suahsannak a reithlang Chindwin tivapi a tannak a rei zo….Nauhaknu‘rul thla dia te’nHmuan laifang ih thingkung ah’NauhaknuA nu’h inn a suahsannak a rei zo…\nComments Off on Peh-leh-ding! Nauhaknu’h thuanthu / Continue reading →\nTlaitluan Thazang Thar\nPosted on November 14, 2009 by vcth and saved under Biazai\nMai Lairam Par Ka nu na dawtnak sunglawi..ka nunah ni bang a tlangNa anka nem te..ka hrang ah thazang tharThinpit vansanih ka um caan leh.. Ruah san ding ka neih lo caanah Muvanlai va a tar tikih..Asannak lungkham ihsin..Colhhmun khuarinThazang thar a lak sal bang..Ka nu na dawknakAnka nem te…Na…\nLasiiang ih Zuun\nPosted on November 12, 2009 by vcth and saved under Biazai\nHlanlaiah…….Thla pasarih bun in ka zuangTlang tin-ahTuuthingsang tinahṬihphannak um lo in Thlihran dan a phunphun Tikcucaan a phunphun raungah Ka thla pawl tla cu an tlong Si ko Tu-ah thla pahnih thawn ka zuang Ka zuang sin ko ding Ka thla ziangzat a si khal le Kei cu Lei le…\nComments Off on Lasiiang ih Zuun / Continue reading →\nPosted on November 11, 2009 by vcth and saved under Biazai\nsA Fe Hinah ka thleng sal!Ka thuruah a cawl thei loKa thinlung kilkhatah a caam ringring.Ka thin tla a na ruangro theuNan ziangraungah ti ka thei loKa thinlung a no tuk ruangah maw,Silole ka santlai lo mi sawn asi. Ka ruahnak pawl tla cu an khir an zuangKa thluak tla…\nComments Off on Cawlh-Hmun / Continue reading →\nKa Nisuah, Nitlak le A Her mi Khuavel\nPosted on November 10, 2009 by vcth and saved under Cahram\nKawl thufim pakhat ka duh zet mi cu “An caan……kan caan a um’ an ti. Mirang hlasak thiam BryanAdam ih hla pakhat ah “What would you say when it is your time” a ti ve. Na nisuah, na nitlak ah a thleng aw ringring mi khuavel nun thu na ruat…\nComments Off on Ka Nisuah, Nitlak le A Her mi Khuavel / Continue reading →\nPosted on November 9, 2009 by vcth and saved under Capoh\nThlamphen (1) Khawlak in inn a ra tleng nauhak pa in zin ih a hmuhton mi pawl a nu a ruah. “Nu, tuni bus parah nupi nu pakhat a ke ka pal ngah. Ngaithiam ka dil ih Chocalate in do.” “Ka lungawi na ti cih maw? “ “Aih ! a…\nMi Pa le Nu Nau\nPosted on October 25, 2009 by vcth and saved under Biazai\nMipa cu… Tlangleng thawn an bangaw.kum (20) hrawng an si-ah Khawsung Tlangleng an bang.Cawlhnak kipah an cawl.kum (30) hrawngah Special Tlangleng an bang.Khawpi pawl lawngah an cawl. kum (40) hrawngah Express Tlangleng an bang.Khawlipi pawl lawngah an cawl. Kum (50) hrawngah Tlangleng lu hlunpi an bangTu leh tu cawlin ti…\nComments Off on Mi Pa le Nu Nau / Continue reading →\nPosted on October 24, 2009 by vcth and saved under Capoh\nKei mai Voih Voikhatah U nau hnih te fala leng dingin an pok. A uu deuh cu sun ih phiang tisop an ei kha a mang ih fala hmai ih voih thlau pang le cui ningzahnak ih sin run aw dan ding a ruat cia. A nau hen ah cun,’fala…


1:30:59 pm NST\nClay Maraquan Krawk\nAhh... Relaxing. Happy Krawk Day!\nIn trouble ... !\nKrawk Day Year 6!


TLU NAWN HRAM HLAH “MASADA” Pu Nothankap - The Chin TImes\nTLU NAWN HRAM HLAH “MASADA” Pu Nothankap\nFebruary 16, 2019 thechintimesadmin Latest, Myanmar News, NEWS 0\nPu Than Israel a tlawn laiih a thlennak hmun tampi lakih a thinlung la biktu hmun cu “Masada tlang” a si. Hi tlang thuanthu cu a hnuailam vekin a ngan.\nTlangzim rawn pakhat:\nHring-duk nawn Olif color ti mi Olif thinghnah rawng ralkap thuam hruh kum 16 le 18 hrawng suakthuan mino zanga rual cu tlar khatah zakhat zakhatin thuah nga in an ding. An keh lam kutin anmai ram Israel ih tuah mi meithal tawite puak rang mangkhen Uzi ti mi cu hnget zetin an kai fekfek. An hmaiah an lam hawiin, riahse nawn a sinan ruahsannak sang zet nei mithmai thawn khawng ṭheuṭheuin pacang pahra rual an ding ve. Cui mino rual mithmai ah tumruhnak le thih ṭihlonak a lang thluh ti a hmuh tikah an lakih hotu bik pacang ralbawi cu a mithmai a hung pan deuh. Hnangamnak thazang thar nei hluhhlo in a theiaw.\nMino rual hmaiih ding sen thum ben ralkap pakhat cun an hmaiih ding minopawl an hmin cu pakhat hnu pakhat ring zet, cang fohfo in a hun ko. Cui hnuah an vawrh lamih ken mi Bible cu sang deuh ah a thlirter ih aw ring zetin,\n“Israel pawlih Pathian Yahweh hminin thu ka tiam, Masada a tlu dah nawn lo ding,” ti’n Hebrew ṭong in a au.\nA au vek cekciin mino rual khal vei thum tiang an au ve. Cui an thukamnak au thawm cu an dinnak tlangzim ihsin an hnuai phaikuam kimvel ah a thang khawk ruangro. Hi hmunih hivek thukamnak neih hi Israel Cozah in an ralkap training awng mino zate hnenih a tuah ringring mi a si.\nKan dung kum (72 AD): A hnuai ihsin hun thlirtu Rom ralbawi hminthang Flavius Silva hrangah a tlunih ban tumpi phun mi men bangih ding tiautiau, hnah hring thingkung kung khatte hman um lo, a ro-ih ro, sang viahviah tlangpi cu a lu tlun ah rung cim ding vekin a hmu. Cui tlang cu Judea nelrawn ramro ramcar lakah rawkhui bangin amahte’n a ding tiautiau ih pehzawmtu tlangtluan dang pakhat hman a kiangah a um lo. Thilmak zet cu cui tlang cu pi 1,450 a sangih a luzim cu tan bial mi men bangin a rawn derder. Cui rawn cu bawhlung sitnak bualrawn panga tiat lai in a kau.\nTlangzim rawn ih umpawl cun Jerusalem khawpi umnak nitlaknak lam cu lungleng zetin an cuan cuahco. Aw! Jerusalem! Hmuh leh ti ni um hram seh, ti’n mitthli halin thla an cam.\nThisen le Mitthli, Pu Nothankap ih nganmi\nMithi in minung a neh ni: Pu Nothankap